Το Δημογραφικό Ζήτημα – The Forum – Agora Dialogue\nHome/Greek Reports (Ελληνικά)/Το Δημογραφικό Ζήτημα\nΑναμφίβολα, το δεύτερο μεγαλύτερο πρόβλημα της Κύπρου μετά Κυπριακό είναι το δημογραφικό.\nΗ συνεχιζόμενη πορεία της υπογεννητικότητας που πλήττει την Κύπρο την τελευταία εικοσαετία σε συσχετισμό με τη γήρανση του πληθυσμού, πυροδοτεί ένα επικίνδυνο δημογραφικό σκηνικό που αιωρείται σαν δαμόκλεια σπάθη πάνω απο τη χώρα.\nΣύμφωνα με τις επίσημες δημογραφικές στατιστικές, η Κύπρος από το 1995 και εντεύθεν κατρακυλά επικίνδυνα καθώς το σημερινό ποσοστό γονιμότητας ύψους 1.33, είναι πολύ πιο χαμηλό από το 2.10 που θεωρείται αναγκαίο για αναπλήρωση του πληθυσμού.\nΟ ενεργός πληθυσμός της Κύπρου, λοιπόν, λόγω της σοβαρής υπογεννητικότητας και κατεπέκταση της γήρανσης συρρικνώνεται επικίνδυνα με σοβαρές επιπτώσεις στα κοινωνικοοικονομικά μας πράγματα αλλά και στο θέμα της αντιμετώπισης της Τουρκικής απειλής. Η χρονίζουσα αδυναμία επίλυσης του δημογραφικού, επενεργεί ως ωρολογιακή βόμβα σε βάρος των Κοινωνικών Ταμείων καθώς με το πέρασμα του χρόνου ο συρρικνούμενος ενεργός πληθυσμός δεν θα μπορεί να συντηρεί τους συνταξιούχους. Και αυτό είναι τραγικό. Είναι αυταπόδεικτο πως, ο δημογραφικός εφιάλτης που δυστυχώς βρίσκεται εντός των πυλών, δεν έτυχε της δέουσας σημασίας από καμμία κυβέρνηση, ούτε από τη σημερινή, ούτε από τις πρηγούμενες. Λόγω της πανδημίας και κατεπέκταση της οικονομικής ύφεσης, το δημογραφικό προσλαμβάνει πλέον σοβαρότατες διαστάσεις, οι οποίες πρέπει να ταρακουνήσουν τόσο την κυβέρνηση, όσο και τη βουλή. Η Πολιτεία οφείλει επιτέλους να αντιληφθεί ότι τα χρήματα που χρησιμοποιούνται για στήριξη των οικογενειών και των γεννήσεων δεν είναι δαπάνη, αλλά επένδυση μεγάλης προστιθέμενης αξίας για το σήμερα και το αύριο. Την ώρα που η κατοχική Τουρκία και το ψευδοκράτος πολλαπλασιάζονται αριθμητικά με ταχύτητα φωτός, είναι αδιανόητο εμείς ως χώρα ως Κυπριακή δημοκρατίας, να μην εφαρμόζουμε επιθετική πολιτική στο δημογραφικό. Σε μιά Κύπρο που γηράσκει επικίνδυνα, επιβάλλεται όσο ποτέ άλλοτε στις σημερινές ιδιαίτερες συνθήκες, η λήψη σωστικών αποφάσεων προκειμένου να αναχαιτισθεί ο δημογραφικός κατήφορος, που τείνει να μετατρέψει το ελεύθερο τμήμα της Κύπρο σε γηροκομείο.\nΑποτελεσματικά και εφαρμόσιμα κίνητρα για αύξηση των γεννήσεων υπάρχουν. Αυτό που απουσιάζει είναι η πολιτικής βούληση για υιοθέτηση μιας ολοκληρωμένης δημογραφικής πολιτικής με μεσοπρόθεσμους και μακροπρόσθεσμους στόχους.\nΟλοκληρωμένη Φορολογική Μεταρρύθμιση\nΕπαναφορά φορολογικών εκπτώσεων ανάλογα με τη σύνθεση της οικογένειας, π.χ. για εξαρτώμενα τέκνα, φοιτητές, στρατιώτες, όπως υπήρχαν και στο προηγούμενο φορολογικό σύστημα. Η τότε (2002) κατάργηση των φορολογικών εκπτώσεων τιμώρησε τις οικογένειες και ευνόησε τους άγαμους.\nΒελτίωση της αίτησης για το επίδομα τέκνου και τη φοιτητική χορηγία. Στη συγκεκριμένη αίτηση πρέπει να δηλώνονται και να λαμβάνονται υπόψη και τα δάνεια που έχει το νοικοκυριό και όχι μόνο οι καταθέσεις.\n2. Πραχώρηση απολαβών στους χρήστες του Περί Γονικής Άδειας και Άδειας για λόγους Ανωτέρας Βίας Νόμος,\nΕίναι η μοναδική νομοθεσία που προάγει τη συμφιλίωση με δικαιούχους γυναίκες και άνδρες. Η συγκεκριμένη άδεια παρέχεται άνευ απολαβών, περιορίζοντας σημαντικά τη χρήση της, ενώ λαμβάνεται στην πλειονότητα από γυναίκες που αμείβονται χαμηλότερα από τους άνδρες, προκειμένου να περιοριστεί η απώλεια οικογενειακού εισοδήματος.\nΝα επιδοτηθεί η συγκεκριμένη άδεια, είτε πλήρως, είτε μερικώς, για να αποτελεί κίνητρο και για τους άνδρες να αξιοποιούν το δικαίωμα αυτό.\n3. Αύξηση της περιόδου παροχής της άδειας μητρότητας\nΑυτό, σε συνάρτηση με την προϋπόθεση πως, θα ενισχυθούν οι νομοθεσίες που προστατεύουν τις έγκυες γυναίκες από τυχόν απολύσεις. Επίσης πρέπει να τεθούν χρονικά περιθώρια στην εξέταση παραπόνων από τους επιθεωρητές Εργασίας, ειδικότερα σε σχέση με καταγγελίες που αφορούν παραβιάσεις της νομοθεσίας για τη μητρότητα.\nΕκστρατεία ενημέρωσης για τις βασικές πρόνοιες της νομοθεσίας για την άδεια Μητρότητας\nΗ πολιτεία οφείλει να δώσει έμφαση στην ενημέρωση των εργαζομένων, κυρίως στους ανοργάνωτους χώρους εργασίας, αφού καταγράφεται μέσα από έρευνες, πως ένα μεγάλο ποσοστό εργαζομένων δε γνωρίζει τις κείμενες νομοθεσίες. [ Αφίσες και ενημερωτικό υλικό σε Ιδιωτικές Κλινικές και Δημόσια Νοσηλευτήρια.]\n4. Να αυξηθούν οι κρατικοί παιδοκομικοί σταθμοί και να προσφέρουν υψηλά επίπεδα ποιότητας σε προσιτές τιμές προς τους εργαζόμενους γονείς.\nΠαραχώρηση δωρεάν φοίτησης παιδιών οικογενειών με χαμηλά εισοδήματα, σε ποιοτικούς κρατικούς παιδοκομικούς σταθμούς. Είναι γνωστό ότι οι «καλοί» Ιδιωτικοί Παιδοκομικοί Σταθμοί είναι απρόσιτοι προς τη μεσαία κυπριακή οικογένεια.\n5. Να αναβαθμιστεί ο θεσμός του ολοήμερου σχολείου και να επεκταθεί η λειτουργία του σε όλα τα Δημόσια Νηπιαγωγεία και Δημοτικά Σχολεία.\nΠεραιτέρω να γίνει επέκταση του θεσμού του ολοήμερου σχολείου με πλήρη στελέχωση με ειδικό προσωπικό και ποιοτικές δομές και υποδομές στο Γυμνασιακό κύκλο, ούτως ώστε να αγκαλιάζει τους νεαρούς εφήβους και να εξασφαλίζει την υγιή ενασχόληση και τη μείωση της παραπαιδείας.\n6. Να επανεξεταστεί και να καθοριστεί νέο ωράριο των κρατικών δομών φροντίδας των παιδιών, ώστε να εξυπηρετεί τους εργαζόμενους του ιδιωτικού τομέα, οι οποίοι έχουν πληγεί ανεπανόρθωτα από τις επιπτώσεις της οικονομικής ύφεσης.\nΗ φύλαξη στους ιδιωτικούς σταθμούς προϋποθέτει υψηλό κόστος φροντίδας.\n7. Να δημιουργηθούν υποδομές – χώροι φύλαξης και δημιουργικής απασχόλησης των παιδιών σε μεγάλες επιχειρήσεις ή και βιομηχανικές περιοχές για μητέρες που εργάζονται σ’ αυτές.\n8. Να παραχωρηθεί φορολογική ελάφρυνση στις οικογένειες που έχουν παιδιά στους ιδιωτικούς σταθμούς ηλικίας κάτω των 4 χρόνων και 8 μηνών, οι οποίες αιτούνται θέση στους κρατικούς σταθμούς και απορρίπτονται, λόγω της ανεπαρκούς κάλυψης παιδιών στους κρατικούς σταθμούς.\nΝα μελετηθεί η δυνατότητα αύξησης του επιδόματος τέκνου που καταβάλλεται κάθε χρόνο και να επισπευθεί η αποπληρωμή του προς τους δικαιούχους. Επίσης πρέπει να αυξηθεί το επίδομα τοκετού.\nΕπείγει η λειτουργία δομών προσιτών σε όλους για στήριξη των άτεκνων ζευγαριών και τη δυνατότητα τους να αποκτήσουν παιδιά. Πρέπει να υπάρξουν πρόνοιες μέσω του ΓεΣΥ, για δωρεάν παροχή υπηρεσιών από εξειδικευμένο Τμήμα Εξωσωματικής Γονιμοποίησης (IVF) με γρήγορες και όσο γίνεται λιγότερο γραφειοκρατικές διαδικασίες. Η περιορισμένη επιδοματική πολιτική του κράτους επί του θέματος δεν ανταποκρίνεται στο μέγεθος του προβλήματος.\nΤο Τμήμα Κοινωνικής Ευημερίας που ασχολείται με τις υιοθεσίες να στελεχωθεί για να μην καταντά η διαδικασία της απόκτησης παιδιού με υιοθεσία μια χρονοβόρα (ξεπερνά τα 2-3 χρόνια) και ψυχοφθόρα διαδικασία προς τους υποψήφιους γονείς.\nΕίναι κοινό μυστικό ότι πολλά άτεκνα ζευγάρια, λόγω της υφιστάμενης αντιμετώπισης, αναγκάζονται να καταφύγουν στο εξωτερικό, να δαπανήσουν αρκετές δεκάδες χιλιάδες ευρώ, ούτως ώστε να έχουν το ιερό προνόμιο να γίνουν γονείς.\nΝα προωθηθεί αποτελεσματική και ουσιαστική στεγαστική πολιτική του Κράτους, η οποία με βάση την κατάσταση που επικρατεί σήμερα, καταλήγει στη δικαιολογημένη διστακτικότητα των νέων μας να δημιουργήσουν οικογένεια, αφού εξαναγκάζονται να διαμένουν κάτω από την ίδια στέγη με τους γονείς τους. Η μη ύπαρξη ευκαιριών για την απόκτηση στέγης σε λογικά οικονομικά πλαίσια με την παράλληλη κατακόρυφη αύξηση στα ενοίκια, αποτελεί τροχοπέδη στην απόφαση των νέων μας για δημιουργία οικογένειας.\nΌπου υπάρχουν μετακινήσεις στο δημόσιο και ημιδημόσιο τομέα και λειτουργεί η λογική της μοριοδότησης με βάση τον αριθμό των παιδιών, εισηγούμαστε όπως υπάρξει διαφοροποίηση στην παροχή μονάδων κατά τρόπο ώστε να ενισχυθεί η στήριξη της τρίτεκνης και πολύτεκνης μητέρας με παιδιά ηλικίας έως 12 ετών. Επίσης εισηγούμαστε όπως η μοριοδότηση επεκταθεί και στα δύο φύλα. Η συμφιλίωση εργασίας και οικογένειας δεν αφορά αποκλειστικά τη γυναίκα εργαζόμενη.\nΉλθε η ώρα, η πολιτεία να πάρει γενναία μέτρα για άμβλυνση του δημογραφικού εφιάλτη.\nΠέραν απο τον κρατικό προυπολογισμό, χρήματα μπορεί να αντληθούν από την πάταξη της καλπάζουσας φοροδιαφυγής αλλά και από την εφαρμογή ενός νέους ευφάνταστου Επενδυτικού Προγράμματος που να στηρίζει την πραγματική οικονομία και να συμβάλλει στη συνεχή ενίσχυση της κοινωνικής συνοχής. Δυστυχώς, η τεράστια ευκαιρία για αντιμετώπιση του δημογραφικού και όχι μόνο, έχει χαθεί με την εφαρμογή του διάτρητου Επενδυτικού Προγράμματος Πολιτογραφήσεων ή αλλοιώς χρυσών διαβατηρίων, που αντί να βοηθήσει την κοινωνία και την πραγματική οικονομία πλούτισε τις τσέπες επιτήδειων κερδοσκόπων. Όμως, οι ευκαιρίες ξαναδημιουργούνται, αρκεί να υπάρχει όραμα και πολιτική βούληση, θέτοντας το συμφέρον της πατρίδας και της χειμαζόμενης κοινωνίας υπεράνω του κομματικού και του προσωπικού. Ιδού η Ρόδος, λοιπόν, αν πράγματι η Πολιτεία θέλει να αντιμετωπίσει ένα σοβαρο ζήτημα το οποίο τείνει μαζί με το Μεταναστευτικό να αναδειχθεί σαν δεύτερος ”Αττίλας”.\nΚαταληκτικά, οφείλουμε να υπογραμμίσουμε πως τα χρήματα που χρησιμοποιούνται από το κράτος για στήριξη των οικογενειών και για ενθάρρυνση των γεννήσεων δεν πρέπει να θεωρούνται δαπάνη, αλλά επένδυση.\nΔημοσιογράφος, τέως διευθυντής γραφείου τύπου της ΣΕΚ, υποφήφιος βουλευτής Λευκωσίας με το κίνημα Αλληλεγγύη


Το Αφηρημένο Blog: Μια μέρα μετά το δημοψήφισμα: Το αδιέξοδο και το ύστατο τηλεφώνημα Τσίπρα σε Πούτιν\nΜια μέρα μετά το δημοψήφισμα: Το αδιέξοδο και το ύστατο τηλεφώνημα Τσίπρα σε Πούτιν\nΤην επαύριον του δημοψηφίσματος του 2015, το δράμα του Grexit κορυφώθηκε μέσα στο Προεδρικό Μέγαρο. Απόσπασμα από δημοσίευμα στην «Καθημερινή»:\nΦωτογραφία αριστερά: Ο Πρόεδρος της Δημοκρατίας Προκόπης Παυλόπουλος στο δραματικό συμβούλιο πολιτικών αρχηγών της 6ης Ιουλίου 2015. Δεξιά του, ο πρωθυπουργός Αλέξης Τσίπρας, ο πρόεδρος των ΑΝΕΛ Πάνος Καμμένος και ο γ.γ. του ΚΚΕ Δημήτρης Κουτσούμπας. Αριστερά του, ο προσωρινός πρόεδρος της Νέας Δημοκρατίας Βαγγέλης Μεϊμαράκης, ο επικεφαλής του Ποταμιού Σταύρος Θεοδωράκης και η πρόεδρος του ΠΑΣΟΚ Φώφη Γεννηματά. Τότε... (Φωτ. ΑΠΕ-ΜΠΕ / Παντελής Σαϊτας).\nΦωτογραφία αριστερά: Bλαντιμίρ Πούτιν και Αλέξης Τσίπρας στο Διεθνές Οικονομικό Φόρουμ της Αγίας Πετρούπολης στις 19 Ιουνίου 2015, όπου ο τέως πρωθυπουργός κλήθηκε να μιλήσει ως τιμώμενος ξένος ηγέτης. Από εκεί ο Τσίπρας έστειλε μήνυμα στο Βερολίνο: «Η Ελλάδα είναι έτοιμη να πλεύσει σε νέες θάλασσες». Μόλις 15 μέρες μετά, ο Ρώσος ηγέτης δεν επέτρεψε στην ελληνική τριήρη να πλεύσει υπερήφανα στον Βόλγα. (Φωτ. ΑΠΕ-ΜΠΕ / Andrea Bonetti)\nΟ Σταύρος Θεοδωράκης έγραψε το Σάββατο 26 Ιουνίου σε άρθρο του στην «Κ», ότι μόλις ο Αλέξης Τσίπρας επέστρεψε στη σύσκεψη, είπε: «Μίλησα στον πρόεδρο Πούτιν, δεν μπορεί να κάνει κάτι ο ίδιος, αλλά αν θέλουμε θα μιλήσει θετικά για εμάς στη Μέρκελ». Αλλοι πολιτικοί αρχηγοί επιβεβαιώνουν την αφήγηση του κ. Θεοδωράκη, που ήταν τότε αρχηγός του Ποταμιού. Σύμφωνα με έναν πολιτικό αρχηγό, συνέβη μάλιστα και το εξής: «Μόλις άκουσαν τον Τσίπρα να τα λέει αυτά, ο Θεοδωράκης και ο Μεϊμαράκης γέλασαν». Ο Μεϊμαράκης, που μόλις πριν από λίγες ώρες είχε αναλάβει μεταβατικός πρόεδρος της Ν.Δ. μετά την παραίτηση του Αντώνη Σαμαρά, είπε στον κ. Τσίπρα: «Αλέξη, συνειδητοποιείς το αδιέξοδο στο οποίο έχεις φέρει τα πράγματα;».\nΣύμφωνα με την εκδοχή αυτή, ο κ. Τσίπρας, που από την αρχή της σύσκεψης ήταν αρκετά προβληματισμένος και χωρίς διάθεση για κομπασμούς για το νωπό «Οχι», μετά το τηλεφώνημα με τον Πούτιν απέκτησε πλέον την εικόνα ενός ανθρώπου εγκλωβισμένου σε ένα πρωτοφανές αδιέξοδο. Η σταδιακή συνειδητοποίηση της ευθύνης θα πρέπει να ήταν ένα συντριπτικό βάρος, ασύλληπτο για όλους εμάς.\nΤο ερώτημα που έχει απασχολήσει πολλούς και θα απασχολήσει και την Ιστορία είναι το εξής: Ηθελε ή όχι ο Αλέξης Τσίπρας να βγάλει την Ελλάδα από το ευρώ; Και αν ναι, ζήτησε ή όχι τη συμβολή της Ρωσίας; Δεν υπάρχει συγκεκριμένη απάντηση, καθώς ο κ. Τσίπρας είναι μια κατεξοχήν πρωτεϊκή μορφή πολιτικού – δηλαδή μπορεί, όπως ο μυθικός Πρωτέας, να μεταμορφώνεται ταχύτατα και θεαματικά, ανάλογα με τις περιστάσεις και τις αναγκαιότητες.\nΠούτιν καλεί Ολάντ. Το τηλεφώνημα Πούτιν – Τσίπρα συνδέεται με το τηλεφώνημα Πούτιν – Ολάντ που έγινε αργότερα την ίδια ημέρα, αλλά αποκαλύφθηκε 16 μήνες μετά, όταν κυκλοφόρησε το βιβλίο για τον Φρανσουά Ολάντ των δημοσιογράφων της γαλλικής εφημερίδας Le Monde, Gérard Davet και Fabrice Lhomme με τίτλο «Un Président ne devrait pas dire ça…» («Ενας πρόεδρος δεν πρέπει να τα λέει αυτά»).\nΤο Grexit και η δραχμή παραμένουν λέξεις ταμπού ακόμα και σήμερα. Ωστόσο, όπως αποκαλύπτεται από όλες τις διηγήσεις, η ουσία είναι η ίδια, ανεξάρτητα από τις λέξεις. Τη Δευτέρα 6 Ιουλίου 2015 ο Αλέξης Τσίπρας έκανε μια ύστατη προσπάθεια να παρακάμψει και να εγκαταλείψει την Ευρώπη, αλλά ο Βλαντιμίρ Πούτιν αρνήθηκε να τον βοηθήσει. (…)


Αντισηπτικό Χεριών So Clean Gel: Από 9€ για συσκευασίες 500ml που εξουδετερώνουν το 99,9% των βακτηριδίων χωρίς νερό και σαπούνι, εγκεκριμένο από τον ΕΟΦ\n691 αγορές ως τώρα!\n1 Aντισηπτικό: Παραλαβή από Happydeals - 11.00 € - 6 αγορές\n1 Aντισηπτικό: Παράδοση στον χώρο σας - 15.00 € - 3 αγορές\n2 Aντισηπτικά: Παραλαβή από Happydeals - 20.00 € - 8 αγορές\n2 Aντισηπτικά: Παράδοση στον χώρο σας - 24.00 € - 5 αγορές\n3 Aντισηπτικά: Παραλαβή από Happydeals - 27.00 € - 1 αγορές\n3 Aντισηπτικά: Παράδοση στον χώρο σας - 31.00 €\n- Η προσφορά περιλαμβάνει Aντισηπτικό Χεριών SO CLEAN GEL 500ml, το αντισηπτικό τζελ χεριών ταχείας δράσης που εξουδετερώνει το 99,9% των βακτηριδίων χωρίς νερό και σαπούνι\n11€ για 1 Aντισηπτικό Χεριών SO CLEAN GEL 500ml\n20€ για 2 Aντισηπτικά Χεριών SO CLEAN GEL 500ml (10€/τεμάχιο)\n27€ για 3 Aντισηπτικά Χεριών SO CLEAN GEL 500ml (9€/τεμάχιο)\n- Το SO CLEAN είναι ένα αντισηπτικό gel χεριών με αλκοόλ κατάλληλο για την ταχεία απολύμανση των χεριών σας, χωρίς σαπούνι και νερό. Χάρη στην πρακτική του συσκευασία είναι κατάλληλο για χρήση όπου και αν βρίσκεστε\nΑπολυμαντική γέλη για αντισηψία χεριών και υγιούς δέρματος.\nΠεριεκτικότητα σε αιθυλική αλκοόλη 65%\nΔε χρειάζεται νερό και σαπούνι, δεν κολλάει στα χέρια\n- Οδηγίες χρήσης: Bάλτε μια μικρή ποσότητα στην παλάμη σας και απλώστε το καλά στα χέρια σας με ελαφρύ τρίψιμο μέχρι να στεγνώσει. Δεν χρειάζεται ξέβγαλμα\n- Εγκεκριμένο από τον ΕΟΦ: ΑΡ.Αδείας ΕΟΦ 56344\n- Μόνο για εξωτερική χρήση. Σε περίπτωση κατάποσης ζητήστε άμεσα ιατρική συμβουλή. Αποφύγετε την επαφή με τα ρούχα, γιατί μπορεί να τα αποχρωματίσει. Φυλάσσεται σε σκιερό και δροσερό μέρος\nΣτο χώρο σας μέσω Γενικής Ταχυδρομικής (με extra χρέωση 4€ ανά αποστολή)\nTo SO CLEAN GEL Εξουδετερώνει το 99,9% των βακτηριδίων χωρίς νερό και σαπούνι.


Η συγκινητική κίνηση των εργαζομένων του Mega για τους πυρόπληκτους της Αττικής | Ladylike.gr\nΚανένας δεν μπορεί να μείνει αμέτοχος. Εθνική τραγωδία με δεκάδες νεκρούς, εκατοντάδες τραυματίες και αγνοούμενους. Οι φονικές πυρκαγιές της Αττικής ξεσήκωσαν ένα συγκινητικό κύμα αλληλεγγύης. Ο καθένας προσφέρει από την πλευρά του ό,τι μπορεί. Οι εργαζόμενοι του Mega βγάζουν ανακοίνωση ζητώντας από τις τράπεζες που έχει δεσμεύσει τους λογαριασμούς της ΤΗΛΕΤΥΠΟΣ Α.Ε. να αποδεσμεύσουν ποσό ίσο με τους μισθούς δύο μηνών για να δοθούν στους πυρόπληκτους.\n«Το MEGA αδυνατεί να συμβάλλει στην ενημέρωση των τηλεθεατών στο θέμα της εθνικής τραγωδίας. Δε διαθέτει πλέον τα μέσα να προσφέρει αυτό το οποίο υπηρετούσε με συνέπεια τα τελευταία 26 χρόνια και βρισκόταν- όπως όλοι οι τηλεθεατές γνωρίζουν- στην πρώτη γραμμή των γεγονότων. Οι εργαζόμενοι του MEGA δε μένουν απαθείς απέναντι στον πόνο και την ανάγκη των συνανθρώπων μας που έχασαν τα πάντα στη μεγάλη καταστροφή. Επιθυμούν να συμβάλλουν με κάθε τρόπο στην παροχή βοήθειας προς τους πληγέντες.


Επιστροφή στην Ολυμπιακή… κανονικότητα - Αρθρογραφίες - Νίκος Ζέρβας - Ολυμπιακός Μπάσκετ - Αρθρογραφίες - Ολυμπιακός | sport-fm.gr: bwinΣΠΟΡ FM 94.6\nΕπιστροφή στην Ολυμπιακή… κανονικότητα\nΟ Ολυμπιακός έκανε με την αγωνιστική του συμπεριφορά εύκολο το ματς με την Ούνιξ, συνεχίζει να κάνει βήματα σταθεροποίησης της απόδοσής του και επιστρέφει στην… κανονικότητα. Γράφει ο Νίκος Ζέρβας.\nΗΜΕΡΟΜΗΝΙΑ ΔΗΜΟΣΙΕΥΣΗΣ: 10/12/2016, 12:52\nΤα πιο δύσκολα παιχνίδια στο υψηλό επίπεδο της Ευρωλίγκας είναι αυτά που φαινομενικά μοιάζουν εύκολα. Η Ούνιξ Καζάν έχει νικήσει φέτος στην Κωνσταντινούπολη την Φενερμπαχτσέ, προερχόταν από νίκη με 100αρα επί της Αρμάνι Μιλάνο και δεν είχε να χάσει τίποτα στο ΣΕΦ. Σε περίπτωση που ο Ολυμπιακός παρουσιαζόταν απροετοίμαστος πνευματικά, δεν ήθελε πολύ για να κάνει τη ζημιά. Οι… κραυγές σε περίπτωση τρίτου εντός έδρας στραβοπατήματος θα ήταν πολύ πιο ηχηρές, απ’ ότι αυτές τις ευφορίας για την εύκολη νίκη με 29 πόντους διαφορά. Και λογικά γιατί οι «ερυθρόλευκοι» δείχνουν και είναι φτιαγμένοι για αρκετά ψηλά.\nΟ Γιάννης Σφαιρόπουλος και οι παίκτες του, δεν έδωσαν κανένα περιθώριο αμφισβήτησης. Άφησαν… παγωμένους από τις χαμηλές θερμοκρασίες του Καζάν τους αντιπάλους τους, επέβαλαν από το πρώτο λεπτό τον ρυθμό τους και εφήρμοσαν στο έπακρο το πλάνο τους. Νίκησαν εχοντας πετύχει 88 πόντους με μόλις τρία εύστοχα τρίποντα και αυτό είναι η πρώτη κατάκτηση της βραδιάς. Οι πρωταθλητές δείχνουν πως μέσα από τη δουλειά βάζουν καινούργια πράγματα στο επιθετικό της παιχνίδι και δεν επιμένουν στα μακρινά σουτ, ενώ αξιοσημείωτο είναι και το γεγονός πως η υψηλή αυτή παραγωγή, ήρθε με μόλις 11 ασίστ.\nΑυτό, έγινε διότι ο Ολυμπιακός έτρεξε πολύ στο ανοικτό γήπεδο, όπως οφείλει να κάνει σε κάθε παιχνίδι, πέτυχε 22 πόντους από τον αιφνιδιασμό και έκανε τη ζωή του εύκολη έχοντας πλουραλισμό με έντεκα παίκτες να σκοράρουν και πέντε να έχουν διψήφιο αριθμό πόντων. Αυτά για την επίθεση, που ήταν προϊόν της εξαιρετικής άμυνας. Η διάθεση για.. κυνήγι του αντιπάλου δεν σταμάτησε ούτε στο +35 κάτι που δυστυχώς, γιατί υπήρχε και το αρνητικό της βραδιάς, επέφερε και τον σοβαρό τραυματισμό του Χάκετ. Οι τραυματισμοί σε μία τέτοια σεζόν όμως είναι αναμενόμενοι, ειδικά όταν μιλάμε για Ολυμπιακό. Σα να επέστρεψε μαζί με την αγωνιστική κανονικότητα και σε αυτήν της ατυχίας, που τα τελευταία χρόνια δεν τον έχει αφήσει στιγμή σε ησυχία.\nΑυτή η προσήλωση στο αμυντικό πλάνο, οι σωστές βοήθειες και περιστροφές, επέφεραν μεταξύ άλλων 11 κλεψίματα και 4 τάπες και επέτρεψαν στον Ολυμπιακό να βρει ρυθμό και στην επίθεση, με αποτέλεσμα να μην αντιμετωπίσει κανένα πρόβλημα από την ρωσική ομάδα. Βάλτε και το μόλις ένα χαμένο αμυντικό ριμπάουντ μέχρι τα μέσα της 4ης περιόδου, τα μισά λάθη (10-20) και θα καταλάβετε πόσο ολοκληρωτική ήταν η επικράτηση.\nΤο κυριότερο συμπέρασμα όμως, είναι πως σιγά-σιγά, ο Σφαιρόπουλος έχει βρει εκτός από τον ιδανικό τρόπο χρησιμοποίησης των παικτών του και την απαιτούμενη ισορροπία σε άμυνα και επίθεση. Σίγουρα, θα υπάρξουν ξανά βραδιές που η νίκη θα έρθει μόνο με καλή άμυνα ή μόνο με καλή επίθεση, όμως το δείγμα απέναντι στην Ούνιξ ήταν ο ιδανικός συνδυασμός. Το… σακούλι έφτασε στις επτά νίκες σε έντεκα παιχνίδια και η συνέχεια μέχρι το τέλος του 2016, αφήνει περιθώριο αισιοδοξίας πως μπορεί να γίνει το απόλυτο «έξι στα έξι», που είχα επισημάνει από τα τέλη Νοέμβρη πόσο κομβικό θα είναι. Αν ο Ολυμπιακός συνεχίσει σε μονοπάτια… κανονικότητας, μπορεί να τα καταφέρει.\nΥ.Γ.: Μακράν το κορυφαίο και πιο «γεμάτο» παιχνίδι του Κώστα Παπανικολάου μετά την επιστροφή του στην Ευρώπη. Ήταν θέμα χρόνου πως θα του βγει και το σκοράρισμα από τη στιγμή που κάνει ξανά καλά όλες τις υπόλοιπες δουλειές στο παρκέ. Αν σταθεροποιηθεί θα είναι υπερπολύτιμος.\nΥ.Γ.1: Άλλο ένα κέρδος είναι η ξεκούραση που είχε την ευκαιρία να δώσει ο Σφαιρόπουλος σε Σπανούλη και Πρίντεζη. Ακολουθεί το Κάουνας. Στον Ολυμπιακό δεν έχουν ξεχάσει το περυσινό ντροπιαστικό -20, με ο,τι αυτό συνεπάγεται…\nΥ.Γ.2: Η απουσία του Χάκετ, εκτός από το ότι στερεί στον Ολυμπιακό έναν εξαιρετικό αμυντικό που το τελευταίο διάστημα δημιουργούσε αρκετά και άλλαζε τον ρυθμό των αγώνων, τον αναγκάζει να αλλάξει το rotation. Λογικά, ο Λοτζέσκι θα «κατεβαίνει» περισσότερο στο «2» και ο Παπαπέτρου στο «3», με τον Αγραβάνη που επέστρεψε να έχει περισσότερο ενεργό ρόλο στο «4». Ασφαλώς, μη ξεχνάμε πως υπάρχει και ο Αθηναίου, ο οποίος έχει αποδείξει πως είναι ικανός να βοηθήσει και αποτελεί παράδειγμα επαγγελματισμού ως 13ος παίκτης.\nΥ.Γ.3: Τρομερός για ένα ακόμα παιχνίδι ο Λοτζέσκι. Ο Γκριν από την τιμωρία και μετά είναι άλλος παίκτης και στην άμυνα, ο Μπιρτς ήδη έχει κερδίσει το απαιτητικό κοινό του Ολυμπιακού. Α, και ο Γιανγκ σε καλό δρόμο είναι…\nΥ.Γ.4: Ο Χάκετ πέφτει στο παρκέ λαβωμένος. Αστραπιαία, εκτός του ιατρικού τιμ, μπαίνουν στο παρκέ o Σφαιρόπουλος και τρέχουν πάνω του οι έντεκα συμπαίκτες του. Χρόνια τώρα υπάρχει αυτό το εξαιρετικό κλίμα στα αποδυτήρια. Το ότι κάποιοι ανακαλύπτουν προβλήματα είναι απλά ελληνικό φαινόμενο…


ΑΠΑΝΤΑ ΟΡΘΟΔΟΞΙΑΣ: ΕΙΠΕ ΜΟΝΑΧΟΣ. Βγάλτε τον διάβολο από τις σκέψεις σας, Συλλάβετε κάθε σκέψη στην υπακοή στον Χριστό!\nΕΙΠΕ ΜΟΝΑΧΟΣ. Βγάλτε τον διάβολο από τις σκέψεις σας, Συλλάβετε κάθε σκέψη στην υπακοή στον Χριστό!\nΑναρτήθηκε από PROSKINITIS στις 18:17


Finos Film - Νίκος Γαλανός\nΟ Νίκος Γαλανός, με πραγματικό όνομα Νίκος Σαπωνός, είναι ένας από τους «ζεν πρεμιέ» ηθοποιούς του Ελληνικού Κινηματογράφου και θεάτρου. Κράμα ταλέντου, γοητείας, φυσικότητας και έντονης εκφραστικότητας, έφτιαξε ένα διαχρονικό προφίλ, που φροντίζει μέχρι σήμερα να φέρνει στις μνήμες μας την περίοδο της μεγάλης ακμής του Ελληνικού Κινηματογράφου.\nΓεννήθηκε στην Αθήνα και σπούδασε τη δραματική τέχνη στη Σχολή του Κωστή Μιχαηλίδη. Η πρώτη του θεατρική εμφάνιση ήταν το 1967 με το θίασο της Τζένης Καρέζη. Στη συνέχεια μεταπήδησε στο θίασο της Αλίκης Βουγιουκλάκη, όπου έπαιξε σε διάφορα έργα, όπως «Βασίλισσα Αμαλία» και «Ωραία μου Κυρία». Αργότερα συνεργάστηκε με το θίασο Μουσούρη και στη συνέχεια συνεργάστηκε, για δύο χρόνια, με το Εθνικό Θέατρο. Τη δεκαετία του ’80 συνεργάστηκε με διάφορους θιάσους ενώ το 1995-96, ήταν ο τελευταίος συμπρωταγωνιστής της Αλίκης Βουγιουλάκη στη δεύτερη σεζόν του έργου “Η Μελωδία της Ευτυχίας”.\nΠαράλληλα με την θεατρική του καριέρα, ξεκίνησε και τον κινηματογράφο, όταν ο σκηνοθέτης, Νίκος Φώσκολος, τον επέλεξε το 1968 για να πρωταγωνιστήσει στην ταινία της Φίνος Φίλμ “Η Λεωφόρος του Μίσους” πλάι στην Μαίρη Χρονοπούλου. Με τη μεστή και δυναμική ερμηνεία του, κατάφερε να γοητεύσει τον Φιλοποίμενα Φίνο και να αποτελέσει μαζί με τη Νόρα Βαλσάμη το νεανικό δίδυμο που αγαπούσε ιδιαίτερα. Παρέμεινε στην Φίνος Φίλμ μέχρι το 1972. Σημαντική ήταν - και είναι ακόμα - η παρουσία του στην Ελληνική τηλεόραση, με συμμετοχές σε πολλές τηλεοπτικές παραγωγές, όπως “Ο Θάνατος του Τιμόθεου Κώνστα” και “Ιστορίες Αγάπης” μέχρι και στην πιο πρόσφατη σειρά “Κλεμμένα Όνειρα” που προβάλλεται στην τηλεόραση. Ο Νίκος Γαλανός υπήρξε για ένα διάστημα καθηγητής υποκριτικής στη Δραματική Σχολή Τριβιζά. Συνολικά γύρισε 20 ταινίες, τις 12 στην Φίνος Φίλμ, πρωταγωνιστώντας σε κωμωδίες αλλά και σε δράματα. Εξαιρετική έχει μείνει η ερμηνεία του στην ταινία «Ορατότης Μηδέν» καθώς επίσης και στην ταινία “Η Ρένα είναι Οφσάιντ”, στο ρόλο του ποδοσφαιριστή Χούλιο Μπάλμας. Παραμένει γοητευτικός μέχρι σήμερα και συνεχίζει την προσφορά του με την ίδια συνέπεια.\n3. Πανικός 1969\n4. Ορατότης Μηδέν 1970\n5. Εν Ονόματι Του Νόμου 1970\n6. Ο Αστραπόγιαννος 1970\n7. Ένα Αστείο Κορίτσι 1970\n8. Σ' Αγαπώ 1971\n9. Η Κόρη Του Ήλιου 1971\n10. Η Αλίκη Δικτάτωρ 1972\n12. Η Αμαρτία Της Ομορφιάς 1972


Αισθάνομαι ότι έχω άγχος. Τι μπορώ να κάνω για να βοηθηθώ; - PSYCHOLOGIST.COM.GR\nΑισθάνομαι ότι έχω άγχος. Τι μπορώ να κάνω για να βοηθηθώ;\nΠαρακάτω θα παρουσιάσουμε κάποιους φυσικούς τρόπους και δραστηριότητες οι οποίες λειτουργούν θετικά στην καταπολέμηση του άγχους.\nΔραστηριότητες που αποτελούν ζωτικές παύσεις σκέψης και μας βοηθούν στο να «καθαρίσει» το μυαλό μας.\nΜέσω της γυμναστικής απελευθερώνονται στον εγκέφαλο δυο χημικές ουσίες. Η βήτα ενδορφίνη και το ανανδαμίδιο. Και οι δύο ουσίες επιφέρουν ένα αίσθημα ευχαρίστησης και χαλάρωσης.\nΠαρακολουθείστε ένα πρόγραμμα γυμναστικής στο σπίτι, εάν δεν έχετε τη δυνατότητα να γυμναστείτε σε ένα γυμναστήριο και βοηθήστε το μυαλό σας να κάνει μια παύση από τις έμμονες σκέψεις.\nΝα θυμάστε ότι όταν κουράζεται το σώμα, ξεκουράζεται το μυαλό σας.\nΚατά τη διάρκεια του γέλιου παράγεται η β ενδορφίνη, η οποία δημιουργεί μια αίσθηση απόλαυσης και χαλάρωσης στον εγκέφαλο. Βάλτε λοιπόν, μια αστεία σειρά στην τηλεόραση, ή δείτε μια ευχάριστη κωμωδία και αμέσως οι ουσίες αυτές θα λειτουργήσουν ωφέλιμα στον οργανισμό σας.\n3) Κάντε σεξ.\nΗ αδρεναλίνη και η νοραδρεναλίνη που απελευθερώνονται κατά τη διάρκεια του σεξ, ενεργοποιούν τα κέντρα της απόλαυσης στον εγκέφαλο.\nΕίναι γνωστό πως το σεξ, αλλά και η αυτοϊκανοποίηση λειτουργούν χαλαρωτικά στον εγκέφαλο.\n4) Πάρτε σωστές αναπνοές.\nΟι σωστές αναπνοές από το διάφραγμα, σας βοηθούν να οξυγονώνεται σωστά τον εγκέφαλο σας ,ο οποίος όταν είμαστε αγχωμένοι, δεν λαμβάνει επαρκή ποσότητα οξυγόνου. Πάρτε λοιπόν σωστές αναπνοές, ή ακολουθήστε κάποια τεχνική χαλάρωσης που σας προτείνεται από το διαδίκτυο.\n5) Ασχοληθείτε με το κατοικίδιο σας.\nΕπιστημονικές μελέτες δείχνουν ότι τα κατοικίδια δρουν αγχολυτικά και μας βοηθούν να ξεφύγουμε από τις δυσάρεστες έννοιες της καθημερινότητας. Ασχοληθείτε με το κατοικίδιο σας, ή αν δεν έχετε ίσως ήρθε η ώρα να σκεφτείτε καλά, αν θα αποκτήσετε κάποιο τετράποδο φίλο.\n6) Ασχοληθείτε με τα φυτά σας.\nΗ ενασχόληση με τον κήπο ή με τα φυτά λειτουργεί αγχολυτικά καθώς μας φέρνει σε επαφή με τη φύση και το θαύμα της ανάπτυξης της ζωής. Κάντε μια παύση και περιποιηθείτε τα φυτά ή τον κήπο σας.\n7) Διαβάστε ένα βιβλίο.\nΗ ανάγνωση ενός βιβλίου μειώνει το στρες και επιβάλει στο μυαλό να εστιάσει την προσοχή του σε ένα κείμενο και να φύγουν οι σκέψεις από το εκάστοτε πρόβλημα.\nΔιαβάστε λοιπόν, κάποιες σελίδες από το αγαπημένο σας βιβλίο και ταξιδέψτε μαζί του.\n8) Ακούστε μουσική.\nΕίναι γνωστή η επίδραση της μουσικής στον εγκέφαλο. Ακούστε τη μουσική της αρεσκείας σας χωρίς να σκέφτεστε ή σκεφτείτε μόνο θετικά πράγματα και χαλαρώστε.\n9) Γράψτε ημερολόγιο.\nΗ συγγραφή ημερολογίου δεν βοηθάει μόνο στο να εκφράσουμε τις σκέψεις μας αλλά και στο να τις οργανώσουμε. Πολλές φορές το άγχος προκαλείται από έντονη σύγχυση που νιώθουμε καθώς οι σκέψεις μας είναι ανακατεμένες μέσα μας.\n10) Μιλήστε στον εαυτό τους.\nΑυτό που παλιότερα λέγανε, «μιλάω στον εαυτό μου» νεότερες έρευνες, έχουν αποδείξει ότι λειτουργεί χαλαρωτικά, οργανώνει τον εγκέφαλο και τις κινήσεις μας και βοηθάει στη μείωση του άγχους.\n11) Φάτε σωστά.\nΓια πρωινό πιείτε μια πορτοκαλάδα που μειώνει τα επίπεδα του στρες και προτιμήστε υδατάνθρακες. Επίσης για μεσημεριανό το ψάρι και το σπανάκι μειώνουν το άγχος και ανεβάζουν τα επίπεδα σεροτονίνης στον εγκέφαλο (ορμόνης της χαράς).\n12) Κάντε διαλογισμό ή προσευχή.\nΝεότερες έρευνες της νευροεπιστήμης, κατέδειξαν τα οφέλη του διαλογισμού, της προσευχής και της αυτοσυγκέντρωσης, για την χαλάρωση μας.\nΕίναι σημαντικό κάποια ώρα της μέρας να εκφράζουμε ευγνωμοσύνη για όσα ήδη έχουμε και να ζητάμε δύναμη και φώτιση για όσα θα ακολουθήσουν.\nΗ προσευχή ή ο διαλογισμός δημιουργεί σπουδαία οφέλη στην χαλάρωση μας και μειώνουν την αίσθηση ανημποριάς και αδύναμου που μας διακατέχει όταν τα επίπεδα του στρες μας είναι ανεβασμένα.\n13) Κάντε ένα ζεστό μπάνιο.\nΤα οφέλη του ζεστού μπάνιου είναι γνωστά. Βοηθάει στη χαλάρωση και αν συνοδεύεται και από ένα καλό μασάζ, επιτρέπει στο σώμα μας να χαλαρώσει και το μυαλό μας να ακολουθήσει. Αν πάλι είναι καλοκαίρι ένα μπάνιο στη θάλασσα επιδρά ακόμα καλύτερα στη χαλάρωση μας.\n14) Κανονίστε συνάντηση με φίλους.\nΗ επικοινωνία βοηθάει στην έκκριση οξυτοκίνης, το μοίρασμα των προβλημάτων μας με φίλους μας συνδέει κάτω από την κοινή διαπίστωση ότι δεν είμαστε οι μόνοι που αντιμετωπίζουμε δυσκολίες, αλλά και μας ανακουφίζει μέσω της έκφρασης αυτών.\nΤεχνική χαλάρωσης για το άγχος (Νικήτας Καυκιός)\nΞεπερνώντας το άγχος και το φόβο με EFT(Ρόμπερτ Ναντζέμυ)\nBreathing techniques(Τεχνικές αναπνοής)\nHow to deal with anxiety -Immediate Anxiety Relief(Πώς να χειριστείς το άγχος-άμμεση ανακούφιση.)\nΧαλαρωτική μουσική (3 ώρες ήχος θάλασσας)\nΧαλαρωτική μουσική (Πιάνο και βροχή-1.30 ώρα )\nΧαλαρωτική μουσική 8 ώρες -ήχοι φύσης


Με τον Διομήδη Άργους το Σάββατο στις 18:00\nΤον Διομήδη Άργους αντιμετωπίζει ο Χιλιώτης Δράμα 1986 το Σάββατο στις 18:00 στο ΑΠΚ ΚΡΑΧΤΙΔΗΣ. Η δραμινή ομάδα μετά από την ήττα στο Καματερό θέλει να παρουσιαστεί όσο γίνεται ανταγωνιστική στο γήπεδο και να αποδείξει ότι ο αγώνας στο Καματερό είναι μια παρένθεση στην προσπάθεια που κάνει για παραμονή στην κατηγορία. Ο Διομήδης κατεβαίνει πλήρης στην Δράμα με τον νεοαποκτηθέντα Γερμανοκροάτη Σάτον και είναι το φαβορί για το παιχνίδι. Από την άλλη.....\nοι Δραμινοί πλήρεις και αυτοί με όλους τους στρατευμένους χωρίς άγχος ψάχνουν ένα καλό παιχνίδι που θα τους δώσει βαθμούς από τις ομάδες της 1ης εξάδας. Πάντως όπως και να έχει η παραμονή θα παιχτεί στο τέλος και ερωτηματικό παραμένει αν θα παιχτεί με η χωρίς πλεονέκτημα έδρας.


Υποδοχή της Τιμίας Κάρας της Αγίας Ελένης εκ Σινώπης του Πόντου στο Ναύπλιο | Pontos News\n22 Μάιος 2014, 13:33 - Τελευταία Ενημέρωση: 5 Σεπτέμβριος 2014, 19:13\nΣτο Ναύπλιο προς προσκύνηση ήρθε η Τίμια Κάρα της Αγίας Ελένης εκ Σινώπης Πόντου εν όψει της πανηγύρεως των Αγίων Ενδόξων Θεοστέπτων Μεγάλων Βασιλέων και Ισαποστόλων Κωνσταντίνου και Ελένης, επ’ ονόματι των οποίων τιμάται ο Ιερός Ναός.\nΤην Τιμία Κάρα υποδέχθηκαν Ο Μητροπολίτης Αργολίδος κκ. Νεκτάριος καθώς κλήρος και λαός της πόλεως Ναυπλίας. Στην υποδοχή παραβρέθηκε κι ο Δήμαρχος Ναυπλίας Δημήτριος Κωστούρος.\nΗ Αγία Παρθενομάρτυς Ελένη η νέα η εκ Σινώπης (1η Νοεμβρίου)\nΚαρπός και βλάστημα του ελληνικού και άγιοτόκου Πόντου υπήρξε ή άγια παρθενομάρτυς Ελένη ή νέα. Έζησε τον 18ο αιώνα στην όμορφη παραλιακή πόλη του Ευξείνου Πόντου, τη Σινώπη, σε εποχή τουρκικής σκλαβιάς. Γεννήθηκε και ανατράφηκε από γονείς πιστούς και ευσεβείς, το ζεύγος Μπεκιάρη. Με ιδιαίτερη προσοχή οι γονείς έσκυψαν και έσπειραν στην απαλή ψυχή της μικρής τους Ελένης το σπόρο της χριστιανικής διδασκαλίας. Αλλά και ό θείος της Ελένης, πού ήταν εκεί δάσκαλος σε ελληνικό κρυφό σχολείο, επέδρασε στη διαμόρφωση του ακέραιου και γενναίου χαρακτήρα της. Τα χρόνια περνούσαν.\nΉ Ελένη είχε φθάσει στην ηλικία των 15 ετών και αγωνιζόταν με ενθουσιασμό να «μορφώνει» μέσα της τον Χριστό. Ήταν τόσο πολύ αγνή στην καρδιά, ώστε το πρόσωπο της έλαμπε ολόκληρο από σπάνια και ζηλευτή ωραιότητα. Κάποια μέρα ή μητέρα της την έστειλε στο κατάστημα του Κρύωνα για να αγοράσει νήματα για κέντημα Με προθυμία, όπως πάντα, υπάκουσε στο θέλημα της μητέρας. Ό δρόμος όμως για το κατάστημα περνούσε από την κατοικία του πασά - διοικητή της Σινώπης, του Ουκούζογλου. Ή Ελένη ανυποψίαστη πέρασε και από το μέρος αυτό. Στο βάδισμα της ήταν πάντοτε και παντού προσεκτική και προσευχομένη. Έτυχε όμως και την είδε ό πασάς και θαμπώθηκε από την ομορφιά της. Ή ψυχή του πλημμύρισε από ακόλαστη επιθυμία και διέταξε τούς φρουρούς του να τη φέρουν μπροστά του για να μολύνει την παρθενία της.\nΌμως ή γενναία και πιστή Ελένη απέκρουσε με πείσμα τις άνομες προτάσεις του. Μια αόρατη μυστική δύναμη εμπόδισε τον πασά να αγγίξει την αγνή κόρη. Ή «φοβερά προστασία» του παντοδυνάμου Θεού περιτείχιζε την πιστή Ελένη, πού συνέχεια προσευχόταν από μέσα της λέγοντας τον Εξάψαλμο.Ή προσπάθεια του πασά ναυάγησε. Διέταξε να κλείσουν στο σπίτι του την Ελένη. Όμως ή ιδία διέφυγε απαρατήρητη από τους φρουρούς για το σπίτι της. Όταν έμαθε τη φυγή της ό πασάς, έξαλλος διέταξε τη Δημογεροντία των Ελλήνων να του φέρει πίσω την Ελένη, διαφορετικά θα διέτασσε σφαγή όλων των Ελλήνων της Σινώπης. Ό πατέρας της ενημερώθηκε αμέσως. Και αναγκάστηκε για το συμφέρον του τόπου να παραδώσει με αβάστακτο πόνο τον μονάκριβο θησαυρό του στον αιμοβόρο τύραννο.\nΟργισμένος ό πασάς τώρα διέταξε να τη βασανίσουν, να τη θανατώσουν και να της τρυπήσουν το κεφάλι με δύο καρφιά. Ατάραχα και γενναία δέχθηκε ή Ελένη τα κτυπήματα, τους βασανισμούς και τον οδυνηρό θάνατο. Πέρασε ένδοξα στην αθανασία με «άσπιλο τον θεούφαντο χιτώνα της ψυχής της», όπως ωραία σημειώνει ό υμνογράφος της. Το λείψανο της οι δήμιοι το σφράγισαν σε σάκο και το κατεπόντισαν στο πέλαγος. Ό Κύριος με σημείο φανέρωσε το τίμιο Λείψανο της Νεομάρτυρος σε διερχόμενο ελληνικό πλοίο. Οι ναυτικοί είδαν από τον πυθμένα να εξέρχεται φως. Το πέρασαν για χρυσάφι. Ήταν όμως θησαυρός αμύθητου αξίας: το ιερό σκήνωμα μιας νεομάρτυρος, της Ελένης της νέας.


Δέκα το πρωί στη συμβολή Φωκίωνος Νέγρη και Επτανήσων. Ένας ηλικιωμένος άνδρας σπεύδει να πάρει τη σακούλα που κρέμεται στο πλάι του κάδου απορριμμάτων. Το περιεχόμενό της είναι φρέσκο ψωμί, το οποίο κάποιος καλός Σαμαρείτης άφησε στοχευμένα έξω από τον κάδο.\nΠρόκειται για την πιο πρόσφατη πρωτοβουλία αλληλεγγύης που υιοθετούν όλο και περισσότερα ελληνικά νοικοκυριά. Λόγω της τεράστιας αύξησης του αριθμού των ατόμων που ψάχνουν για αποφάγια στα σκουπίδια, συσκευάζουν το περίσσιο φαγητό από τα γεύματά τους και το κρεμούν στους κάδους απορριμμάτων.\nΣτις έντεκα το πρωί, λίγο παραπάνω, στις οδούς Βελβενδούς και Αετών, άλλη μια σακούλα σούπερ μάρκετ με ψωμί περιμένει τον «τυχερό» που η ημέρα του ξεκίνησε καλά και βρήκε ήδη από το πρωί κάτι να φάει. Η Δέσποινα από το διπλανό φούρνο επισημαίνει πως οι σακούλες εναλλάσσονται συνέχεια. «Αγοράζει ο κόσμος παραπάνω ψωμί και το κρεμάει στον κάδο για να το πάρουν οι άποροι», λέει στον «Ε.Τ.».\nΗ ίδια, άλλωστε, προσφέρει τις περίσσιες φραντζόλες της ημέρας σε άτομα που έχουν ανάγκη. «Βέβαια, εγώ δεν τα κρεμάω σε κάδους, τα δίνω σε οικογένειες που γνωρίζω ότι αδυνατούν να τα βγάλουν πέρα. Και αυτές οι οικογένειες είναι πολλές», αναφέρει, θέλοντας να δείξει την ανέχεια στην οποία έχουν περιέλθει πολλοί Έλληνες ως απόρροια του Μνημονίου και των μέτρων λιτότητας.\nΑνάμεσα στις απότομες ανηφόρες και κατηφόρες της Κυψέλης, στην οδό Φαιδριάδων, από έναν κάδο ανακύκλωσης κρέμεται ταψάκι μιας χρήσης, με σπιτικούς λαχανοντολμάδες, και τη συνοδεία μιας φέτας ψωμί. «Κανονικά γεύματα αφήνουν οι νοικοκυρές. Περιποιημένα και καθαρά», λέει ο προϊστάμενος του τμήματος Αποκομιδής και Ανακύκλωσης του Δήμου Αθηναίων, Δημήτρης Κοσμάτος.\nΣύμφωνα με τον ίδιο, πρόκειται για ένα φαινόμενο που παρατηρείται εδώ και περίπου ένα χρόνο. «Οι σακούλες με φαγητό στα ‘‘αφτιά’’ των κάδων είναι κάτι καινούργιο, το οποίο διαπιστώνουμε τον τελευταίο χρόνο. Επίσης, πιο συχνά αφήνουν σακούλες με ρούχα, αλλά αυτό είναι κάτι που το βλέπαμε και πριν από τρία χρόνια. Σε όποιον περισσεύει κάτι, αντί να το πετάξει, το αφήνει δίπλα για να το πάρει ένας άνθρωπος που έχει ανάγκη», αναφέρει.\nΩστόσο, ξεκαθαρίζει ότι αυτή η πρωτοβουλία ακόμα βρίσκεται στην αρχή της, χωρίς να είναι δεδομένο ότι συμβαίνει σε καθημερινή βάση, ούτε σε συγκεκριμένα «στέκια» της Αθήνας. «Μια ημέρα σε μια γειτονιά μπορεί να μη βρούμε τίποτα, ενώ την επόμενη να είναι τρεις κάδοι στη σειρά με κρεμασμένες σακούλες», λέει στον «Ε.Τ.».\nΠάντως, οι περιοχές όπου οι υπάλληλοι καθαριότητας του Δήμου Αθηναίων έχουν εντοπίσει αρκετές φορές ψωμί ή φαγητό, έξω από τους κάδους απορριμμάτων, εκτός από την Κυψέλη είναι, επίσης, το Γκύζη καθώς και ο Νέος Κόσμος.\nΙδιαίτερα στην Κυψέλη, πάντως, οι κάδοι απορριμμάτων κυριολεκτικά δίνουν… ζωή. Η Κατερίνα, κάτοικος της περιοχής, αναφέρει πως για ορισμένους δημότες αποτελεί καθημερινή συνήθεια. «Όπως κάποιοι μαζεύουν την ανακύκλωση, ενώ άλλοι συγκεντρώνουν φαγητό για αδέσποτα σκυλιά, έτσι πλέον ορισμένα σπίτια μεριμνούν ώστε ό,τι περισσέψει από το φαγητό της ημέρας να το βάλουν σε μια σακούλα και να το κρεμάσουν έξω από τα σκουπίδια», λέει χαρακτηριστικά στον «Ε.Τ.».\nΤο ίδιο επιβεβαιώνει και ο Λευτέρης, ο οποίος διατηρεί περίπτερο στη Φωκίωνος Νέγρη και Δροσοπούλου. Όπως λέει: «Στους κάδους εδώ τριγύρω το βλέπω συνέχεια να γίνεται. Όχι μόνο με σπιτικό φαγητό, αλλά και με περίσσευμα από εστιατόριο. Εκεί όμως που γίνεται χαμός είναι γύρω από το σπίτι μου, κάτω από την πλατεία Αμερικής. Σχεδόν όλα τα διαμερίσματα των πολυκατοικιών έχουν υιοθετήσει αυτή την πρωτοβουλία».\nΣτην ίδια περιοχή, ο Γιώργος, ο οποίος επίσης διαθέτει περίπτερο, κάνει λόγο για εξαθλίωση. «Κρεμιούνται από τους κάδους και ψάχνουν μέσα στα σκουπίδια. Είναι τραγικό το θέαμα που βλέπω από το πρωί μέχρι το βράδυ. Οι άνθρωποι δεν έχουν να φάνε!», τονίζει.\nΟι πολίτες αφήνουν το καθαρό φαγητό και τις προμήθειες, αφού πραγματοποιηθεί η αποκομιδή των σκουπιδιών, προκειμένου να διασφαλιστεί ότι δεν θα τα μαζέψει ο δήμος. «Εμείς είμαστε αναγκασμένοι να καθαρίσουμε τα πάντα. Και είναι θλιβερό να χρειαστεί να μαζέψεις μια σακούλα με ρούχα σε καλή κατάσταση ή φαγητό που προορίζεται για έναν άπορο. Όμως, συνήθως, όποιος θέλει να αφήσει κάτι, σκέφτεται έξυπνα και το αφήνει μετά την αποκομιδή», προσθέτει ο προϊστάμενος του τμήματος αποκομιδής.\nΕκτός από την Αθήνα, η ίδια κίνηση ανθρωπιάς παρατηρείται έντονα και στην επαρχία, όπου ο αριθμός των αστέγων και νεόπτωχων είναι ανησυχητικός. Αλλεπάλληλα δημοσιεύματα των κρητικών μέσων ενημέρωσης αναδεικνύουν ότι πολλοί κάτοικοι, σε μια προσπάθεια να προστατεύσουν την αξιοπρέπεια των άπορων συμπολιτών τους, ετοιμάζουν σακουλάκια και τα τοποθετούν έξω από τους κάδους.\nΨωμί, μακαρόνια, όσπρια και μερίδες μαγειρεμένου φαγητού που έχουν περισσέψει από το μεσημεριανό τραπέζι είναι μόνο μερικά από αυτά που έχουν παρατηρηθεί κατά καιρούς. Την ίδια ώρα, άποροι περιμένουν το κλείσιμο των σούπερ μάρκετ, προκειμένου να πάρουν κάποια από τα ληγμένα τρόφιμα που προορίζονται για τα σκουπίδια.\nΕνάμισι εκατ. άνεργοι, δύο εκατ. φτωχοί και χιλιάδες άστεγοι\nΕνάμισι εκατομμύριο ανέργους και δύο εκατομμύρια φτωχούς μετράει η Ελλάδα από την έλευση της οικονομικής κρίσης. Την ίδια στιγμή, οι 20.000 άστεγοι, όπως καταγράφηκαν από τα τελευταία στοιχεία, μέσα στο 2012 σχεδόν διπλασιάστηκαν!\nΆτομα με υψηλό μορφωτικό επίπεδο, που μένουν άνεργοι, άνθρωποι πνιγμένοι στα χρέη που έμειναν στο δρόμο, χιλιάδες Έλληνες που κοιμούνται σε παγκάκια, γέφυρες, πλατείες, στοές. Αυτή είναι η θλιβερή εικόνα της χώρας μας σήμερα.\nΤεράστιες ουρές σχηματίζονται στα συσσίτια των δήμων και της Εκκλησίας. Μόνο στο καθημερινό συσσίτιο του Κέντρου Υποδοχής Αστέγων, που οργανώνει ο Δήμος Αθηναίων με την Αρχιεπισκοπή Αθηνών, σιτίζονται περίπου 1.500 άτομα. Εάν προστεθούν τα συσσίτια των υπόλοιπων δήμων, καθώς και οι πρωτοβουλίες ανθρωπιάς που παίρνουν μεμονωμένα άτομα ή μικρές ομάδες πολιτών, είναι εύκολο να αντιληφθεί κανείς την κατάσταση της χώρας. Οι επίσημοι αριθμοί σοκάρουν: Σύμφωνα με τα πιο πρόσφατα στοιχεία της ΕΛΣΤΑΤ, το ποσοστό ανεργίας τον Μάρτιο του 2012 ανήλθε στο 21,9%, με τον αριθμό των ανέργων στα 1.075.081 άτομα. Σε σχέση μάλιστα με τον Μάρτιο του 2011, η ανεργία στην Ελλάδα αυξήθηκε κατά 37,8%.\nΜαρία- Νίκη Γεωργαντά, στον Ελεύθερο Τύπο\npopaia 16/01/2013 15:45:23\nΤόση εξοικείωση πια με τα σκουπίδια και τη βρώμα στην Ελλάδα. Σε κανέναν δηλαδή δε φαίνεται περίεργο να κρεμιέται φαγητό γι ανθρώπους από τους βρωμοκάδους; Κι αν κάποιοι εξαθλιωμένοι χώνονται μέσα πρέπει να γίνει ένα είδος προσκλητηρίου στον εξανδραποδισμό; Τόσα κοινόχρηστα σημεία υπάρχουν, δεν βρέθηκε κάποιο καταλληλότερο από τους σκουπιδοντενεκέδες;\nΣυμβολισμός ολέθριος, σα να στέλνεται μήνυμα ότι οι πολίτες είναι για πέταμα, ότι δεν αξίζουμε τίποτ' άλλο. Απορώ. Αυτά μόνο στην Ελλάδα συμβαίνουν, όπως και πολλά άλλα άλλωστε...\nΚαι μόνο συμβολικά, για να τιμηθούν τα αθώα θύματα του Λαμογιστάν, θα έπρεπε οι δήμοι κι οι διάφορες οργανώσεις να στρώνουν λευκά τραπεζομάντηλα και σερβίτσια στους απόρους και πεινασμένους. Όχι αυτό το ανήκουστο χάλι! Που επαινείται κι όλας σαν αλληλεγγύη!...\nΚρίμα και το καθαρό φαγητό των νοικοκυρών.\nΚρίμα για όλα. Όλη η παράνοια σ' αυτόν τον τίτλο: "Φαγητό κι ευαισθησία δίπλα στα σκουπίδια"!!!\nΚαι ξέρουμε πώς είναι οι χώροι συγκέντρωσης απορριμμάτων στο κέντρο της Αθήνας. Συχαίνεσαι και να περάσεις, όχι να φας.\nΑς ευχηθώ τουλάχιστον αυτή η "ωραία πρωτοβουλία" να γίνει αφορμή να καθαρίζονται οι κάδοι και η χολέρα τριγύρω.\nΟύτε ο εχθρός μου να μη βρεθεί ποτέ στη θέση να χρειαστεί τέτοια "ευαισθησία".\nαννα 16/01/2013 16:20:20\nΑγαπητή popaia τα είπες όλα με τόσο ήπιο πάθος και ευαισθησία που δεν μπορει κανείς να προσθέσει τίποτε. Αν δεν λυθεί αυτό το πρόβλημα ΧΤΕΣ, τότε τι νόημα έχει να συζητάμε για τα "γεγονότα?" Τι τη θέλουμε τέτοια πατρίδα αν αυτή η κατάσταση μονιμοποιηθεί για τα επόμενα 20 χρόνια όπως φαίνεται?\nΠοιά ανάπτυξη και ποιά ανταγωνιστικότητα και για ποιόν?\nΟταν οι Πακιστανοί θα λυπούνται τους Ελληνες για τη δυστυχία τους τί θα τις κάνει τις "σκούπες" ο Δένδιας?\nRED 16/01/2013 16:32:54\nΚαλή είναι η συμπόνια. Ας σκεφτεί όμως ο καθένας, μήπως ο ίδιος στηρίζει με την ψήφο και την ανοχή του το ίδιο το σύστημα που οδηγεί τον διπλανό του στην πείνα.\nΕπίσης, απορώ πως γίνεται να υπάρχει κόσμος που εκθειάζει τον καπετάνιο, ενώ βλέπει ότι η συνέχιση του πλου επιτυγχάνεται πετώντας ορισμένες κατηγορίας επιβατών στη θάλασσα...\nΤον νηστικό ο χορτασμένος δεν τον σκέφτεται ποτέ! Έχω υπάρξει και στις δύο θέσεις και το ξέρω εξ ιδίων....\nΦανή2 @ RED 16/01/2013 17:14:19\nfantomas 16/01/2013 18:03:11\nτα λεει ολα ,,,,,,,\nΓιώργος Αχαιός 16/01/2013 20:47:50\nΤι ανοησία είναι αυτό με τους κάδους;;;;;;; Γιατί δεν βάζουν το φαγητό κάπου αλλού;;; Χάθηκαν τα μέρη; Αυτό είναι σα να δεχόμαστε σαν φυσιολογικό το ψάξιμο για φαγητό στον κάδο. ΔΕΝ ΕΙΝΑΙ ΟΜΩΣ.\nΣτην Πάτρα έχω δει πολλούς φούρνους να κρεμάνε τρόφιμα στην πορτα τους όταν κλείσουν, για τους αφγανούς, κόυρδους και ρομά απο ρουμανία..\nfantomas @ Γιώργος Αχαιός 16/01/2013 21:33:04\nΕπειδη εισαι απο την Αχαια δεν ξερεις τι συμβαινει στην Αθηνα και για τον λογο αυτο ειναι δικαιολογημενη η αποψη σου.\nΕγω ομως που ζω στην Κυψελη και εως το τελος του ετους δεν θα ζω στην Ελλαδα επειδη δεν μπορω πια να ανεχτω ολη αυτη την κατασταση, σε πληρωφορω οτι ειναι το λιγοτερο ,,,,, που μπορει να κανει καποιος για τον συνανθρωπο του.\npopaia 17/01/2013 13:53:50\nΜήπως θα μπορούσες να γίνεις λίγο πιο κατανοητός; Ποιά η διαφορά δηλαδή της Πάτρας από την Κυψέλη; Γιατί εκεί μπορούν να κρεμάνε το φαγητό έξω από φούρνους όπως είναι το λογικό και το ανθρώπινο, ενώ στην Κυψέλη η αλληλεγγύη στο συνάνθρωπο περνάει νομοτελειακά μέσα από τα σκουπίδια; Και πώς πουθενά αλλού στον κόσμο δεν εφαρμόστηκε αυτή η πατέντα;\nΉ εγώ δεν κατάλαβα τί εννοείς;\nB.K.Σ. @ popaia 17/01/2013 17:24:44\nfantomas 17/01/2013 21:53:45\nΡΩΤΑΣ: Ποιά η διαφορά δηλαδή της Πάτρας από την Κυψέλη;\nΗ ΑΠΑΝΤΗΣΗ ΕΙΝΑΙ ΑΠΛΗ : διαφορα κουλτουρας!\nπροσωπικα εχω παρει την αποφαση εντος του 2013 ειτε να φυγω και να παω να ζησω σε μια ελληνικη πολη με πληθυσμο κατω απο 10.000 κατοικους ειτε να φυγω για τον Καναδα!!\nΞερεις γιατι? γιατι θελω να μην ζω με αυτη την κουλτουρα ειτε της Πατρας ειτε της Κυψελης!


ΠΑΝ.ΣΥ.ΦΙ ΑΠΟΕΛ / «Θα λέμε περήφανα, ότι εμείς «ζήσαμε στην εποχή του Μοράις» | Protathlima.com\nΑνακοίνωση από τους οργανωμένους του ΑΠΟΕΛ για το Νούνο Μοράις που αναφέρουν:\n«Σαν έτοιμος από καιρό, σαν θαρραλέος, αποχαιρέτα την, την Αλεξάνδρεια που χάνεις»..\nΚαι εμείς έτσι θα σε αποχαιρετήσουμε ΑΡΧΗΓΕ, με θάρρος, αλλά και με βουρκωμένα τα μάτια…\nΉταν το καλοκαίρι του 2007 όταν έφθασε στην Κύπρο για λογαριασμό του Θρύλου ο άσημος τότε 23χρονος Πορτογάλος Νούνο Μοράις. Το μόνο που γνωρίζαμε μέχρι τότε για αυτόν ήταν ένα σύντομο πέρασμα από την Τσέλσι. Που να ξέραμε και εμείς αλλά και εσύ ρε Νούνο, ότι θα γραφόσουν στην ένδοξη ιστορία του ΑΠΟΕΛ ως ο πολυτιμότερος παίκτης όλων των εποχών…\nΤα πρώτα βήματα του Νούνο στον Αρχάγγελο ήταν δύσκολα. Μετά το κάζο με την Μπάτε, το ίδιο καλοκαίρι, οι «ειδήμονες» της τότε εποχής σκάρταραν με συνοπτικές διαδικασίες τον Νούνο Μοράις παραγκωνίζοντας τον (αξιοσημείωτο πως η θέση που τον έβαλαν να αγωνίζεται ήταν δεξί μπακ!!!). Όλοι μας, από τον πρώτο μέχρι τον τελευταίο, περιμέναμε να τελειώσει η χρονιά για να φύγει «ο συκλάρης του Ντρογκμπά» , «η πατάτα της Πορτογαλίας». Τα πράγματα όμως πήραν απρόσμενη τροπή… Είτε λέγεται θέλημα θεού, είτε παιχνίδι της μοίρας, είτε μάτι του Ιβάν Γιοβάνοβιτς…\nΉταν άνοιξη του 2008 όταν το ΑΠΟΕΛ αντιμετώπιζε στα ημιτελικά του Κυπέλλου τους αιώνιους πελάτες. Κατά την διάρκεια του αγώνα τραυματίζεται σοβαρά ο προηγούμενος μεγάλος αρχηγός, Μαρίνος Σατσιάς και οι πολλές αγωνιστικές απουσίες της μέρας εκείνης ανάγκασαν τον Ιβάν Γιοβάνοβιτς να επιστρατεύσει στη θέση τον Μοράις… Ο Νούνο έκανε απρόσμενα μια πολύ καλή εμφάνιση και μετά από λίγες βδομάδες στον τελικό Κυπέλλου με την Ανόρθωση ηγήθηκε της ομάδας στη νίκη με 2-0 πετυχαίνοντας και ένα εξαιρετικό γκολ…. Αυτή θα ήταν μόνο η αρχή…\nΤα επόμενα χρόνια γράφτηκαν οι πιο χρυσές σελίδες στην ιστορία του ΑΠΟΕΛ. Επικές ευρωπαϊκές προκρίσεις, είσοδο για πρώτη φορά σε ομίλους του Τσαμπιονς Λιγκ, πρωταθλήματα απέναντι στην ομάδα της τότε κυβέρνησης, το έπος του 2012, ποδοσφαιρικοί διασυρμοί άλλων μεγάλων κυπριακών ομάδων, εφτά συνεχόμενα πρωταθλήματα, ανεπανόρθωτα ψυχολογικά προβλήματα της μισής Κύπρου και τόσα άλλα. Όλα αυτά είχαν μπροστάρη και βασικό υπαίτιο ένα άνθρωπο, τον Νούνο Μοράις.\nΔεν θα σε ξεχάσουμε ποτέ. Το ανεξίτηλο πάθος σου για το γαλαζοκίτρινο έμβλημα δεν θα ξεχαστεί όσα χρόνια και αν περάσουν. Στο μοντέρνο ποδόσφαιρο όπου οι ποδοσφαιριστές ψάχνουν μια κάμερα για να δείξουν τους κοιλιακούς τους, εσύ ερχόσουν να πανηγυρίσεις με τους ΠΟΡΤΟΚΑΛΙ. Ερχόσουν με τη ψυχή σου να πανηγυρίσεις εκεί, μπροστά στη Νότια, ακόμα και όταν εμείς λείπαμε από τη φυσική μας θέση. Άλλοι αφιερώνουν τα γκολ τους σε περιστασιακές γκόμενες, εσύ τα αφιέρωνες «στα αδέρφια όλα» που και εκείνα τώρα, από εκεί ψηλά, είναι βουρκωμένα που σε αποχαιρετούμε…\nΤι να σου πούμε τώρα κει εμείς ρε ΑΡΧΗΓΕ; Ευχαριστώ;;; Ένα ευχαριστώ είναι πολύ λίγο για να εκφραστούν όλα αυτά που έχουμε στη καρδιά μας για σένα. Θα σου πούμε ότι ΣΕ ΑΓΑΠΑΜΕ και σύντομα θα σε τιμήσουμε όπως αρμόζει στον μεγαλύτερο ποδοσφαιριστή του ΑΠΟΕΛ όλων των εποχών. Ίσως, κάποιοι κατά καιρούς να σε πίκραναν όμως να ξέρεις οι ΠΟΡΤΟΚΑΛΙ ήταν και θα είναι πάντα δίπλα σου, αναγνωρίζοντας πόσα προσέφερες σε αυτή την ιδέα που είμαστε στρατευμένοι να υπηρετούμε.\nΚάποιοι λένε πως κέρδισες πολλά λεφτά από το ΑΠΟΕΛ. Το σημαντικότερο όμως που κέρδισες, δεν αντικαθίσταται ούτε με όλα τα εκατομμύρια του κόσμου. Κέρδισες μια θέση στην καρδιά μας. Στην Ιστορία και στη συνείδηση μας πήρες θέση δίπλα από τον Ίαν Μουρς, δίπλα από τον Πάνο Μάρκοβιτς, δίπλα από τον Ανδρέα Στυλιανού…. Δίπλα από όλους τους θρύλους του ΑΠΟΕΛ, ζώντες και νεκρούς, παλαιούς και σύγχρονους…\nΔεν θα ξεχαστείς ποτέ ΑΡΧΗΓΕ. Θα λέμε περήφανα στους μελλοντικούς ΑΠΟΕΛΙΣΤΕΣ ,ότι εμείς «ζήσαμε στην εποχή του Μοράις». Η ιδέα του ΑΠΟΕΛΙΣΜΟΥ, δεν ξεχνιέται ,ούτε καθυποτάσσεται, από καμία κυβέρνηση, από κανένα κόμμα. Και εσύ έγινες με το σπαθί σου κομμάτι της ιδέας αυτής.\nΤι κι αν περάσουν τα χρόνια, τι κι αν περάσουν οι δεκαετίες, όταν θα έρχονται οι ώρες που θα αναπολούμε τα παλιά, οι μνήμες θα βγαίνουν αυθόρμητα από τα χείλη μας…\n«ΩΩΩ ΝΟΥΝΟ ΜΟΡΑΙΣ»…..


«Έσκασε» η απόλυτη είδηση για τη Βίκυ Καγιά - Ραγδαίες εξελίξεις - MEDIA & TV - Athens magazine\nΈρχεται... η επιστροφή\nΜια μεγάλη είδηση ήρθε στη δημοσιότητα για τη Βίκυ Καγιά, η οποία είναι σίγουρο πως... δεν ξεχνά το παρελθόν της τηλεοπτικά και δεν αποκλείεται, έστω για μια νύχτα, να γυρίσει σε αυτό.\nΗ Βίκυ Καγιά αποφάσισε μετά από πολλά χρόνια να αφήσει το GNTM και να αναλάβει την παρουσίαση του Dancing With The Stars. Η χαρά που νιώθει στο σόου χορού του σταθμού δικαιώνει την απόφασή της. «Η ομάδα μου στο DWTS και το Star μου επιτρέπουν να είμαι ο εαυτός μου. Δεν με πιέζουν», είπε σε πρόσφατη συνέντευξή της.\nΜάλιστα, θα την δούμε σε ένα από τα επόμενα DWTS να δοκιμάζεται και στο χορό. Η οικοδέσποινα του σόου, σύμφωνα με το ρεπορτάζ του Γιώργου Μπέζα, θα κάνει μια εμφάνιση έκπληξη στο παρκέ και θα σταθεί απέναντι από την κριτική επιτροπή για να την βαθμολογήσουν και να αξιολογήσουν τις χορευτικές της ικανότητες. Δεν έχει γίνει ωστόσο ακόμη γνωστό αν το χορευτικό της μια από τις πολλές εκπλήξεις που ετοιμάζουν για τα επεισόδια των Χριστουγέννων και της Πρωτοχρονιάς.\nΗ παρουσία στον τελικό του GNTM\nΤο όνομά της τις τελευταίες μέρες παίζει και στις συζητήσεις για τον τελικό του παιχνιδιού μόδας. Η Βίκυ Καγιά δέχτηκε, σύμφωνα με αποκλειστικές πληροφορίες, να είναι στην δοκιμασία για τον τελικό αλλά και στον τελικό του GNTM, σύμφωνα με όσα μεταδίδει το okmag.gr. Είναι άλλωστε ένα project που έχει συνδεθεί με το όνομά της και όχι άδικα, τη στιγμή που η ίδια ζει ευτυχισμένη στο πλευρό του Ηλία Κρασσά.\nΣε συνέντευξή της στην εκπομπή «Καλύτερα δε γίνεται» είχε μιλήσει για το GNTM και πόσο της έχει λείψει. «Και εμένα μου έχει λείψει το GNTM αλλά έπρεπε να το βγάλω από μέσα μου γιατί έχω δυο παιδιά και έχω τον σύζυγό μου, ήταν πέντε χρόνια non stop και αν χάσεις τον εαυτό σου δουλεύοντας, τι άλλο μπορείς να δώσεις;», ανέφερε. «Δε μπορώ να σου κρύψω όμως ότι απολαμβάνω που είμαι στο Dancing with the Stars. Είμαι χαλαρή. Δυσκολεύτηκα πολύ να βγάλω το GNTM από μέσα μου. Το έκλαψα το θέμα. Την άνοιξη ήμουν πιο γκρι, έπαθα κάτι. Ήμουν στην ψυχαναλύτριά μου πιο συχνά, αλλά το είχα ανάγκη».\nΠαρόλα αυτά όμως δεν θα τη δούμε στον τελικό του παιχνιδιού μόδας αφού η απάντησή της ήταν αρνητική. Ο λόγος είναι ότι δεν προλαβαίνει λόγω των υποχρεώσεών της με το DWTS και το Shopping Star.\nΑπίστευτο: Κόβεται το GNTM; - Τα χαμηλά νούμερα τηλεθέασης


Πώς νιώθετε για το αποτέλεσμα της εκλογής του νέου Προέδρου στις Η.Π.Α ; | Editorial\n20 Δεκεμβρίου 2016 , Από: Κοτίβα Μαρία\nΤο Editorial κάνει την πρώτη του εμφάνιση! Αναρωτιέσαι τί είναι;\nΤο Editorial είναι ένας τρόπος ώστε να ακούγονται οι γνώμες περισσότερων απο ενός αρθρογράφου σε ένα συγκεκριμένο ζήτημα. Για την ακρίβεια σε ένα ερώτημα. Κάθε βδομάδα λοιπόν, οι αρθρογράφοι μας θα απαντούν σε διαφορετικά ερωτήματα. Ετοιμάσου για ποικίλλες απαντήσεις και διάφορα ερωτήματα!\nΣημειώνεται, πως οι απαντήσεις που δίνονται δεν αποτελούν τοποθέτηση του περιοδικού, αλλά προσωπικές θεωρήσεις των αρθρογράφων. Καλή ανάγνωση λοιπόν και καλώς ήρθατε στο Editorial!\nΗ ερώτηση της εβδομάδας -άκρως επίκαιρης- είναι η εξής:\n” Πώς νιώθετε για το αποτέλεσμα της εκλογής του νέου Προέδρου στις Η.Π.Α ; “\nΑς δούμε τις απαντήσεις!\n“Η εκλογή Trump μου προκάλεσε αμηχανία. Αρχικά διότι οι δημοσκοπήσεις αποδείχτηκαν ξανά εκτός πραγματικότητας, ένα ζήτημα που τα τελευταία χρόνια αγγίζει τον ορισμό της επικινδυνότητας. Εξίσου επικίνδυνο θεωρώ και το σημείο διχασμού της αμερικανικής κοινωνίας. Ο Trump είναι ένας πολιτικός πλέον. Όσο πιο διχασμένο είναι το κοινό του, τόσο πιο σκληρός και ακραίος θα γίνεται ο ίδιος, σκοπεύοντας έτσι να διατηρήσει εκείνους τους υποστηρικτές που είχε εξαρχής. Ελπίζω πως η Προεδρία Trump θα κρατήσει τα προσχήματα και θα αποδειχτεί καλύτερη από τους φόβους πολλών, για το καλό όλων μας.”\n“Με την Hillary Clinton στην εξουσία πιστεύω πως δεν θα άλλαζε τίποτα, από την μέχρι τώρα γνωστή πολιτική της Αμερικής.Συνεπώς, όταν είδα ότι τα αποτελέσματα ανέδειξαν ως νικητή τον Donald Trump, ένιωσα μια μεγάλη αβεβαιότητα για το τι μπορεί να ακολουθήσει.Δεν ξέρω κατά πόσο τα μέτρα που θα πάρει είναι τόσο ακραία και αν τελικά θα κάνει πραγματικότητα όλα αυτά που έλεγε προεκλογικά.Η αλήθεια είναι όμως πως σίγουρα μας επιφυλάσσει πολλές “εκπλήξεις” για το μέλλον!!! “\n“Σίγουρα όχι τόσο άσχημα όσο νιώθει η Hilary. Αρχικά, και μόνο βλέποντάς τον και τον τρόπο που χειρίζεται την όλη κατάσταση, λες “δεν μπορεί να ψήφισαν αυτόν τον άνθρωπο για μια τόσο σοβαρή θέση, που ουσιαστικά καθορίζει τις εξελίξεις σε ολόκληρο τον πλανήτη”. Στη συνέχεια, έρχεται η ανησυχία. Τόσο για το τι θα κάνει αυτήν την 4ετία (ας ελπίσουμε να είναι μόνο μία), όσο και για το τι στο καλό σκέφτονταν οι Αμερικανοί ως λαός και τον ψήφισαν πιστεύοντας ότι θα πατάξει το κατεστημένο. Δηλαδή…seriously?! Ο δισεκατομμυριούχος που δεν έχει πληρώσει φόρους, που εξαπατά κόσμο και συμβιβάζεται εξωδικαστικά στις μηνύσεις τους για να μην ακουστεί ότι καταδικάστηκε, θα σας πατάξει το κατεστημένο; Τέλος, φοβάμαι! Φοβάμαι για τα εκατομμύρια ανθρώπων που θα περάσουν πολύ δύσκολα στην Αμερική. Μιλάω για τις γυναίκες (“grab them by the p**sy”), τους μετανάστες, τα μέλη της LGBTQ κοινότητας, τους Αφροαμερικανούς και γενικότερα όποιον είναι διαφορετικός από τον λευκό (?), άνδρα, πλούσιο και συντηρητικό νέο Πρόεδρο.\nP.S. Ως τελευταία σκέψη, θα αφήσω εδώ ήσυχα ήσυχα το εξής. Μήπως θέλει αλλαγή ένα εκλογικό σύστημα στο οποίο ο ένας υποψήφιος παίρνει 2 εκ ψήφους περισσότερες από τον άλλο, αλλά νικητής αναδεικνύεται ο δεύτερος; Λέω τώρα εγώ…”\n“Κατά τη γνώμη μου, το αποτέλεσμα των αμερικανικών εκλογών δεν ήταν τόσο απρόσμενο, όσο παρουσιάστηκε. Καθ’ όλη την προεκλογική περίοδο η Hillary Clinton έλαβε πρωτοφανή αβάντα από τα ΜΜΕ παγκοσμίως συγκριτικά με τον αντίπαλό της. Γεγονός, που έστρεψε τον αμερικανικό λαό στην αντίθετη κατεύθυνση, όπως συμβαίνει συνήθως σε αυτές τις περιπτώσεις. Για την εκλογή του Donald Trump δεν μπορώ να έχω ξεκάθαρη άποψη. Μέσα από τις δηλώσεις του εμφανίζεται απόλυτος ως προς τις επιδιώξεις του, ενώ διαθέτει εκρηκτικό ταμπεραμέντο, για το οποίο λογοκρίνεται έντονα. Μόλις αναλάβει τα προεδρικά του καθήκοντα και έρθει αντιμέτωπος με την πραγματικότητα, θα μπορέσουμε να μιλήσουμε με περισσότερη σιγουριά για τους σκοπούς του.”\n“Κατά τη γνώμη μου, το αμερικάνικο αποτέλεσμα εκλογής προέδρου, αν και σοκαριστικό, ήταν αναμένομενο. Με τη διάθεση της Hillary Clinton να χειραγωγήσει τις μάζες και με τον τρόπο τινά φασιστικό μοτίβο που ακολούθησε ο Trump, τάζοντας και υποσχόμενος μαγικές λύσεις που θα έλυναν κάθε παρόν πρόβλημα, ο αμερικάνικος λαός -ίσως κι απελπισμένος να βρει την ελπίδα στο πρόσωπο του ηγέτη- στράφηκε προς τον Donald Trump. Βεβαίως, αυτό σημαίνει ότι οι περισσότεροι που τον ψήφισαν παραπλανήθηκαν από το προπαγανδιστικό χαρακτήρα της προεκλογικής καμπάνιας του Trump κι ότι αγνοούσαν βασικά φασιστικά ιδεώδη της πολιτικής του, που επιθετόταν και σε πολλές κοινωνικές ομάδες, που παρόλ’ αυτά τον ψήφισαν. Τι απ’ όλα αυτά θα ακολουθήσει εν τέλει ο Donald Trump όλος ο κόσμος περιμένει να το δει.”\n“Κατά την γνώμη μου το αποτέλεσμα των Αμερικάνικων εκλογών το περιμέναμε γιατί διαφημίστηκε πολύ απ όλα τα ειδησεογραφικά μέσα της Αμερικής άσχετα από το γεγονός που ήταν σχόλια αρνητικά για τον ίδιο. Όσον αφορά το μετά των εκλογών προσωπικά νιώθω φόβο για τις μελλοντικές εξελίξεις στην λεκάνη της Μεσογείου και δη για τις εγχώριες γεωγραφικές εξελίξεις διότι ο Τrupm στηρίζει τον Ερντογάν και την πολιτική του. Γι αυτό και ο Ομπάμα επέλεξε να στείλει μήνυμα στους συμπολίτες του από την Ελλάδα και τον Ιερό Βράχο της Δημοκρατίας. Όμως, μόλις πάρει την προεδρική σκυτάλη θα είμαστε πιο σίγουροι για κάποια πράγματα..”\n“Έρχεται σε μια πλήρη αντίθεση με τον μέχρι πρόσφατα Πρόεδρο, Ομπάμα, από τις απόψεις περί κοινωνικού βίου μέχρι και την επαφή με το γυναικείο φύλο. Διαβάζοντας παλαιότερες συνεντεύξεις του, όσον αφορά στο οικονομικό ζήτημα της Ελλάδας και ως προς το τί θα έκανε ο ίδιος για την επίλυση αυτού, η απάντησή του ήταν πως δεν είναι πρόβλημα της Αμερικής, αλλά θα εναπόθετε την ευθύνη της χώρας στην Γερμανία ή Ρωσία… Σίγουρα λοιπόν το αίσθημα που αφήνει αυτή η εκλογή, μόνο ανακουφιστική δεν είναι.\n“Στην πολιτική, η βλακεία δεν είναι μειονέκτημα.”\n“Για μένα, η εκλογή του Trump δεν ήταν παρά η αντίδραση μιας μεγάλης μερίδας πληθυσμού στην Αμερική, για την οποία ο Obama ήταν υπερβολικά πολύ προοδευτικός. Αφροαμερικανος πρόεδρος; Μεταρρύθμιση του υπερβολικά άδικου συστήματος υγείας των ΗΠΑ; Θεσμοθέτηση του γάμου για τους ομοφυλόφιλους και στις 50 πολιτείες; Και κάπως έτσι, αυτή η μερίδα ανθρώπων που ονειρεύεται μια λευκή παντοδύναμη Αμερική τύπου 1950 βρήκε το σωτήρα της στο πρόσωπο ενός κωμικοτραγικά γελοίου δισεκατομμυριούχου, που έχει επισήμως παραδεχτεί ότι φοροδιαφεύγει και μάλιστα καυχιέται γι’ αυτό, έχει εκφραστεί χυδαία για τις γυναίκες και θεωρεί όλους τους Μεξικανούς βιαστές (άντε, κάποιοι ίσως είναι και καλοί άνθρωποι).Η εκλογή του ήταν το κερασάκι στην τούρτα μιας φανταστικής χρονιάς.\nΥΓ: Σε καμία περίπτωση δε θεωρώ ότι η Hillary ήταν η ιδανική επιλογή, και σίγουρα ο τρόπος που χειρίστηκε το θέμα και αυτή και τα ΜΜΕ έκανε χειρότερη την κατάσταση. Ας ελπίσουμε τουλάχιστον ότι όταν ο πρώην αντίπαλος της αναλάβει καθήκοντα, θα αναγκαστεί να «συμμαζευτεί» κάπως και να κατεβάσει τους τόνους.”\n“Ας πω τώρα και τη δικη μου γνώμη. Για πολύ προσωπικούς λόγους ένιωσα ανακούφιση με την εκλογή του Trump. Όχι γιατί τον ήθελα στην πολιτική σκηνή ή στο συγκεκριμένο αξίωμα, αλλά γιατί δεν ήθελα σίγουρα την Clinton. Η Clinton παρά το γεγονός οτι θα ήταν η πρώτη γυναίκα Πρόεδρος -αν και στην συγκεκριμένη περίπτωση δεν με συγκίνησε καθόλου- ήταν υπεύθυνη για πάμπολλες ιμπεριαλιστικές πολιτικές των Η.Π.Α, για τον βομβαρδισμό της Γιουγκοσλαβίας και για πολέμους. Απο την άλλη ένιωσα τεράστια ανησυχία, καθώς κανείς απο τους δύο υποψηφίους δεν ήταν σωστός για την θέση και ο Trump δεν αποτελεί εξαίρεση φυσικά. Ένιωσα ακόμα ενθουσιασμό γιατί μου αρέσει να βλέπω εξελίξεις που “δεν τις περιμένουν” και ανυπομονώ να δω τι αντιδράσεις θα υπάρξουν εν γένει. Καμία νίκη δεν θα ήταν καλή για μένα. Αναμένουμε μέχρι να δούμε τι θα κάνει ο νέος Πρόεδρος των Η.Π.Α.”


Badsey - Ενοικιαζόμενα για Διακοπές και Καταλύματα - England, Ηνωμένο Βασίλειο | Airbnb\nΕνοικιαζόμενοι χώροι για διακοπές στην τοποθεσία Badsey\nBadsey – Κορυφαία ενοικιαζόμενα για διακοπές\nΑγροτόσπιτο Letterbox στο BadseyΉσυχα κρυμμένο στην άκρη του παλιού Ταχυδρομείου. Letterbox Cottage μπορεί να βρεθεί κάτω από ένα ιδιωτικό δίσκο χαλίκι. Πρόσφατα ανακαινισμένο, αλλά εξακολουθεί να έχει τη γοητεία ενός παλιού εξοχικού σπιτιού, με ένα ανοιχτό σχεδιασμένο χώρο διαβίωσης, αυτό το εξοχικό σπίτι 2 υπνοδωματίων βρίσκεται σε ιδανική τοποθεσία σε κοντινή απόσταση από μερικά από τα ομορφότερα χωριά και πόλεις του Cotswold. Σε κοντινή απόσταση τόσο από το Broadway όσο και από το Chipping Campden και μόλις 30 λεπτά από το Stratford Upon Avon. Η εμπειρία από το σπίτι σας περιμένει. Ένα καλό σκυλί είναι ευπρόσδεκτο.\nΤο παλιό αγρόκτημα, 3 υπνοδωμάτια, άκρη του CotswoldsΈνα παλιό πέτρινο και καθιστικό εξοχικό σπίτι που χρονολογείται γύρω στο 1840 αν και μέρος του είναι πολύ παλαιότερο. Η αγροικία διαθέτει 3 υπνοδωμάτια καλού μεγέθους με ωραίο ιδιωτικό κήπο. Υπάρχουν δύο υπνοδωμάτια master και τα δύο με king size κρεβάτια. Ένα από τα κύρια υπνοδωμάτια έχει το δικό του en-suite. Το ακίνητο έχει πρόσφατα αναβαθμιστεί και είναι εξοπλισμένο με πολύ υψηλά πρότυπα. Το κατάλυμα απέχει 8 μίλια από το χωριό Cotswold του Broadway και 20 μίλια από το Stratford upon Avon.\nΔημοφιλείς παροχές σε ενοικιαζόμενα για διακοπές στην πόλη Badsey\nΆλλα εξαιρετικά ενοικιαζόμενα για διακοπές στην τοποθεσία Badsey\nΜπρόντγουεϊ Χόλιντεϊ Λοτζς\nPrimrose Lodge στο Avonvale Holiday Lodges\nDamson: μια ήσυχη, όμορφη καμπίνα Cotswold log\nThe Stables, Evesham Worcestershire Cotswolds Ηνωμένο Βασίλειο


Εικονοσκόπιο News: Το πολιτικό μανιφέστο της Δημοκρατικής Συμπαράταξης – Έτσι θα δημιουργηθεί το νέο κόμμα της Kεντροαριστεράς\nΤο πολιτικό μανιφέστο της Δημοκρατικής Συμπαράταξης – Έτσι θα δημιουργηθεί το νέο κόμμα της Kεντροαριστεράς\nΜε ένα πολυσέλιδο κείμενο που αποτελεί στην ουσία το πολιτικό μανιφέστο της νέας ενιαίας κεντροαριστεράς έτσι όπως αποτυπώνεται μέσα από την πολιτική εισήγηση της Δημοκρατικής Συμπαράταξης φέρνει στη δημοσιότητα το the Caller.\nΠρόκειται για ένα κείμενο άκρως πολιτικό που διαθέτει δύο μέρει : Το πολιτικό σκέλος και το οργανωτικό, ενώ θα προστεθεί και μία τελευταία παράγραφος μετά από «εντολή» της κ. Φώφης Γεννηματά που θα περιλαμβάνει το Ποτάμι και την «ώρα αποφάσεων» και άλλες κινήσεις του χώρου που θα καλούνται για να συμβάλουν στη δημιουργία νέου πολιτικού φορέα της κεντροαριστεράς.\nΣτην πολιτική εισήγηση της ΔΗΣΥ περιλαμβάνονται όλα τα θέματα της εσωτερικής και πολιτικής επικαιρότητας με έμφαση στην οικονομία, το πολιτικό σύστημα, την ίδια τη δημοκρατία εν τέλει. Κατατίθενται ρηξικέλευθες προτάσεις για όλα τα θέματα που απασχολούν την ελληνική κοινωνία και συνδέει το σήμερα με το αύριο στην Ελλάδα, την Ευρώπη, ολόκληρο τον κόσμο.\nΑναφέρεται στην κυβέρνηση του Αλέξη Τσίπρα, τον ΣΥΡΙΖΑ και τους ΑΝΕΛ αλλά και αφήνει ανοικτή την πόρτα για το «Ποτάμι» και την «Ώρα Αποφάσεων» μέσω των οποίων όλα τα κόμματα της ΔΗΣΥ θα μπορούσαν να αποτελέσουν έναν νέο πολιτικό φορέα της κεντροαριστεράς.\nΓι αυτό το λόγο περιλαμβάνεται στο δεύτερο μέρος της εισήγησης ο λεγόμενος «Οδικός χάρτης» για το πώς θα πρέπει κατά τη γνώμη τους να διαμορφωθούν όλα αυτά και να αποφασιστούν μέσα από τα συνέδρια που έχουν προγραμματιστεί για το επόμενο διάστημα αρχής γενομένης τέλος Ιουνίου. Προβλέπει επίσης και εκλογή επικεφαλής από την κοινωνία.\nΗ πολιτική εισήγηση αναφέρει μεταξύ άλλων:\n· Είναι μια Κυβέρνηση αδύναμη και ανίκανη κάτω από το βάρος των ιδεοληπτικών της προσεγγίσεων να διαπραγματευθεί, να διασφαλίσει την έξοδο από την κρίση, να οδηγήσει σε σταθερή Ανάπτυξη. Χωρίς σχέδιο για την χώρα, αλλά με μόνο στόχο την παράταση της παραμονής τους στην εξουσία.\n· Οδήγησε την χώρα σε καταστροφικές επιλογές και διαδοχικά πρώτα στο 3ο Μνημόνιο και τώρα ουσιαστικά στο 4ο Μνημόνιο, επιβάλλοντας νέα επώδυνα μέτρα λιτότητας ύψους συνολικά 14 δις ευρώ.\n· Τα μεσαία στρώματα που υπέστησαν τις συνέπειες της κρίσης και σήμερα φτωχοποιούνται και ισοπεδώνονται από την πολιτική των ΣΥΡΙΖΑ/ΑΝΕΛ, με τους φόρους\n· Στρατηγικός στόχος είναι η ΔΗΣΥ να αναδειχτεί στην ισχυρή ηγεμονική πολιτική δύναμη της κεντροαριστεράς που θα προωθήσει τις αναγκαίες αλλαγές στην οικονομία και την κοινωνία για την παραγωγή νέου πλούτου που θα διαχέεται σε όλα τα κοινωνικά στρώματα και την οικοδόμηση μιας ανεκτικής και πλουραλιστικής κοινωνίας.\n· Η Ελλάδα δεν διεκδικεί τίποτα και δεν παραχωρεί απολύτως τίποτα. Ο σεβασμός του διεθνούς δικαίου, ο διάλογος και η συνεργασία αποτελούν τα μέσα για την επίλυση των οποιωνδήποτε προβλημάτων\n· σημαντική είναι η αξιοποίησή της στρατηγικής σχέσης με τις Ηνωμένες Πολιτείες. Σκόπιμη είναι και η διατήρηση των παραδοσιακών σχέσεων με τη Ρωσία καθώς και η ενίσχυση της συνεργασίας με την Κίνα\n· Η de facto αποδοχή από τα σοσιαλδημοκρατικά\_σοσιαλιστικά κόμματα αυτής της κατάστασης, η μη έγκαιρη προβολή και διεκδίκηση ενός πειστικού εναλλακτικού δρόμου σε συνθήκες παγκοσμιοποίησης, δημιουργεί πολιτικό πρόβλημα, οδηγεί σε αποξένωση από τις κοινωνικές δυνάμεις που παραδοσιακά εκπροσωπούσε, σε αρνητικά εκλογικά αποτελέσματα, απειλεί με περιθωριοποίηση, τροφοδοτεί τις ψεύτικες «απλουστευτικές» λύσεις του εθνολαϊκισμού\n· απέναντι στην αθέμιτη επιρροή του πολιτικού χρήματος, της διαπλοκής και των πελατειακών σχέσεων.\n· Με σεβασμό στην κατοχύρωση και διεύρυνση των ατομικών δικαιωμάτων και ελευθεριών των πολιτών.\n· Μεταρρυθμίσεις που είναι υπέρ της πλειοψηφίας των πολιτών, που αφαιρούν προσόδους και προνόμια από μικρές αλλά ισχυρές κοινωνικές ομάδες που αξιοποίησαν την πρόσβαση τους στο πελατειακό σύστημα, που προωθούν την Ανάπτυξη, τις Επενδύσεις, τις Θέσεις Εργασίας, το Σύγχρονο και Αποτελεσματικό Κοινωνικό Κράτος\nΟλόκληρη η εισήγηση της ΔΗΣΥ έχει ως εξής:\nΓΙΑ ΠΡΟΣΥΝΕΔΡΙΑΚΟ ΔΙΑΛΟΓΟ\nΤο ιδεολογικό στίγμα και η πολιτική φυσιογνωμία της ΔΗ. ΣΥ.\nΑ) Η Δημοκρατική Συμπαράταξη επιδιώκει να εκφράσει την μεγάλη πολιτική συμμαχία των Σοσιαλιστών, των Σοσιαλδημοκρατών, της Ανανεωτικής Αριστεράς, του Προοδευτικού Μεταρρυθμιστικού Κέντρου, της Πολιτικής Οικολογίας.\nΣυμμαχία των δυνάμεων της προόδου, εκσυγχρονισμού, της ανοιχτής κοινωνίας, πολυπολιτισμικότητας, της Ευρώπης, των ανοιχτών οριζόντων, της δημιουργίας, ισότητας και αλλαγής. Των δυνάμεων που εργάζονται για μια νέα Ελλάδα με νέες ιδέες, ολοκληρωμένο σχέδιο, φιλόδοξο όραμα. Των δυνάμεων που μπορούν να συγκρουστούν οριστικά με κάθε πελατειακό και παρασιτικό σύστημα και να συνθέσουν δημιουργικά τα θετικά του παρελθόντος με τα αιτήματα και προκλήσεις του μέλλοντος .\nΤο πολιτικοϊδεολογικό στίγμα της Δημοκρατικής Συμπαράταξης συγκροτείται μέσα από την αντιμετώπιση τεσσάρων επάλληλων αντιθέσεων που συντρέχουν και διαπερνούν ταυτόχρονα τις σύγχρονες κοινωνίες:\nΤην αντίθεση προόδου-συντήρησης.\nΤην αντίθεση εκσυγχρονισμού-λαϊκισμού\nΤην αντίθεση αριστεράς-δεξιάς.\nΤην αντίθεση Ευρωπαϊσμού- αντιευρωπαϊσμού.\nΓι’ αυτό και τα πολιτικά μας μέτωπα είναι σαφή και ανοιχτά τόσο απέναντι στον εθνολαϊκισμό, κάθε μορφής, όσο και απέναντι στην συντηρητική παράταξη.\nΔεν αποδεχόμαστε την απλουστευτική αντίληψη περί ύπαρξης μιας μόνο «απόλυτης» αντίθεσης μεταξύ «λαϊκισμού και δημοκρατίας».\nΤέτοιες αντιλήψεις συσκοτίζουν την πραγματικότητα, οδηγούν σε λανθασμένα συμπεράσματα του τύπου «ούτε αριστερά-ούτε δεξιά», και στην πορεία καταρρέουν αφού πρώτα έχουν εξυπηρετήσει την συντηρητική πολιτική και την συντηρητική παράταξη.\nΔεν πιστεύουμε στην προοπτική συγκρότησης ενός ιδεολογικά άμορφου μεσαίου χώρου, στο οποίο θα βρει «στέγη» μια αποδυναμωμένη κεντροαριστερά.\nΆλλωστε στην Ελλάδα της κρίσης μια τέτοια προοπτική δεν έχει πιθανότητες να ευδοκιμήσει.\nΈνα τέτοιο κόμμα θα λειτουργήσει μόνο ως παρακολούθημα, ως συμπλήρωμα είτε της δεξιάς, είτε των ΣΥΡΙΖΑ/ΑΝΕΛ.\nΑντίθετα η σύγχρονη, ευρωπαϊκή Σοσιαλδημοκρατία σε συμπαράταξη με τις δυνάμεις της ανανεωτικής αριστεράς του προοδευτικού μεταρρυθμιστικού κέντρου και της πολιτικής οικολογίας, μπορούν να διαμορφώσουν ένα ισχυρό πόλο της Κεντροαριστεράς, ως πλειοψηφικό πολιτικό και κοινωνικό ρεύμα και καταλύτη των πολιτικών εξελίξεων στην πατρίδα μας.\nΣτρατηγικός στόχος είναι η ΔΗΣΥ, η ισχυρή πολιτική δύναμη της Κεντροαριστεράς, να αναδειχτεί στην ισχυρή ηγεμονική πολιτική δύναμη της κεντροαριστερας που θα προωθήσει τις αναγκαίες αλλαγές στην οικονομία και την κοινωνία για την παραγωγή νέου πλούτου που θα διαχέεται σε όλα τα κοινωνικά στρώματα και την οικοδόμηση μιας ανεκτικής και πλουραλιστικής κοινωνίας.\n………………… . ……………….. . ………………… . …………………\nΒ) Είμαστε Παράταξη Πατριωτική:\nΗ ΔΗΣΥ είναι η σύγχρονη πατριωτική δύναμη των δημοκρατικών αξιών της ανοιχτής κοινωνίας που δεν διαπραγματεύεται την παραμονή της χώρας στην Ευρώπη, γιατί η Ελλάδα είναι Ευρώπη. Απορρίπτει οποιαδήποτε εκδοχή εθνικισμού που καλλιεργεί αισθήματα απόρριψης, αποκλεισμού ή μίσους απέναντι «των άλλων»-όμορων κρατών, μειονοτήτων, πληθυσμιακών ή φυλετικών ομάδων ή ατόμων. Εργάζεται για τη μεγιστοποίηση των Ελληνικών συμφερόντων μέσα από στρατηγικές συνεργασίας, φιλίας, σεβασμού των κανόνων του διεθνούς δικαίου, αμοιβαίας κατανόησης. Στοχεύει στην εμπέδωση της σταθερότητας, ειρήνης και προσέγγισης μεταξύ κρατών και λαών σε διμερή, περιφερειακή και παγκόσμια κλίμακα.\nΣτα μείζονα θέματα εξωτερικής πολιτικής:\nΗ ΔΗΣΥ θέλει μια Τουρκία δημοκρατική, σταθερή, Ευρωπαϊκή που να σέβεται το κράτος δικαίου, τα ανθρώπινα δικαιώματα, την πολυφωνία. Θέλει σχέσεις φιλίας και συνεργασίας. Καταδικάζει τις οποιεσδήποτε τουρκικές ενέργειες ή αξιώσεις που ευθέως αμφισβητούν τα ελληνικά κυριαρχικά δικαιώματα στο Αιγαίο και παραβιάζουν το διεθνές δίκαιο και κανόνες. Η Ελλάδα δεν διεκδικεί τίποτα και δεν παραχωρεί απολύτως τίποτα. Ο σεβασμός του διεθνούς δικαίου, ο διάλογος και η συνεργασία αποτελούν τα μέσα για την επίλυση των οποιωνδήποτε προβλημάτων.\nΗ ΔΗΣΥ στηρίζει τη δίκαιη, βιώσιμη λύση του Κυπριακού προβλήματος λύση εφικτή μόνο στη βάση της διζωνικής, δικοινοτικής ομοσπονδίας και σύμφωνα με τις αρχές του ΟΗΕ και το κεκτημένο της ΕΕ.. Για την επίτευξη της λύσης αυτής – η οποία έχει τόσο πολύ καθυστερήσει χρονικά – όλοι οι συντελεστές, η Τουρκοκυπριακή κοινότητα και ιδιαίτερα η Τουρκία, θα πρέπει να επιδείξουν την αναγκαία ευελιξία αποφεύγοντας οποιεσδήποτε παρελκυστικές ή υπονομευτικές ενέργειες. Η πολιτική της Ελλάδας στο θέμα θα πρέπει να διέπεται από την αρχή « η Λευκωσία αποφασίζει, η Αθήνα στηρίζει», δίνοντας βάρος στην προοπτική τερματισμού του αναχρονιστικού θεσμού των εγγυήσεων.\nΗ ΔΗΣΥ στηρίζει ενεργά την Ευρωπαϊκή προοπτική της περιοχής της Ν.Α. Ευρώπης που άνοιξε με την Agenda της Θεσσαλονίκης το 2003 ως προϋπόθεση για τη σταθερότητα, δημοκρατία και ευημερία στην περιοχή. Το πρόβλημα της ονομασίας της ΠΓΔΜ θα πρέπει επιτέλους να επιλυθεί με την επίδειξη της αναγκαίας ευελιξίας και συμβιβαστικής διάθεσης από πλευράς Σκοπίων. Τούτο θα επιτρέψει την προώθηση της διαδικασίας για την ενσωμάτωση της χώρας αυτής στους Ευρωατλαντικούς θεσμούς (ΝΑΤΟ, ΕΕ).\nΗ Δημοκρατική Συμπαράταξη, λαμβάνοντας υπόψη τα νέα δεδομένα που δημιουργεί η παγκοσμιοποίηση, στηρίζει την ενίσχυση των σχέσεων της Ελλάδας με όλες τις ηπείρους, με γέφυρα τους Έλληνες της διασποράς. Στο πλαίσιο αυτό, σημαντική είναι η αξιοποίησή της στρατηγικής σχέσης με τις Ηνωμένες Πολιτείες. Σκόπιμη είναι και η διατήρηση των παραδοσιακών σχέσεων με τη Ρωσία καθώς και η ενίσχυση της συνεργασίας με την Κίνα. Ιδιαίτερη αξία έχει η συνεργασία με τις χώρες της Νοτιοανατολικής Ευρώπης , της Ανατολικής Μεσογείου και της ευρύτερης Μέσης Ανατολής.\nΜέσα από τη συμμετοχή μας στη Σοσιαλιστική Διεθνή προωθούμε τις απαραίτητες μεταρρυθμίσεις στα διεθνή κέντρα λήψης αποφάσεων με στόχο τον εξανθρωπισμό της παγκοσμιοποίησης. Στηρίζουμε την υλοποίηση της παγκόσμιας συμφωνίας του ΟΗΕ για το κλίμα, τις προσπάθειες ενάντια στην ανισότητα και την καταπολέμηση της φτώχειας, τις πρωτοβουλίες για μείωση των εξοπλισμών και την ειρηνική επίλυση των διαφορών.\nΑγωνιζόμαστε για την καταπολέμηση, σε παγκόσμιο επίπεδο, των διακρίσεων και τη βία εναντίων των γυναικών και στηρίζουμε την ισότιμη συμμετοχή τους στα κέντρα λήψης αποφάσεων.\nΣτηρίζει το πολυμερές διεθνές σύστημα θεσμών και κανόνων.\nΓ) Είμαστε Παράταξη Ευρωπαϊκή\nΗ Δημοκρατική Συμπαράταξη υποστηρίζει σταθερά τον στόχο της Ευρωπαϊκής ενοποίησης ως προϋπόθεση για την σταθερότητα, δημοκρατία, ευημερία με την Ελλάδα στον εσωτερικό πυρήνα της Ένωσης ως ισότιμο, ισχυρό, κοινοτικό μέλος.\nΕκφράζουμε την ανησυχία μας όμως για τα αρνητικά φαινόμενα που αναπτύσσονται -με την ενίσχυση της ακροδεξιάς σε όλες τις εκδοχές της και του εθνολαϊκισμού, κάτω από το βάρος της οικονομικής κρίσης και του προσφυγικού προβλήματος.\nΠριν να είναι αργά χρειάζονται τολμηρές αποφάσεις.\nΔεν μπορεί να προχωρήσει η Ευρώπη με τις συντηρητικές συνταγές της ακραίας λιτότητας, με την αποδοχή τη υψηλής ανεργίας, με τις συνεχείς περικοπές στο Κοινωνικό κράτος, την περιθωριοποίηση ομάδων του πληθυσμού, με το τεράστιο δημοκρατικό έλλειμμα που αντιμετωπίζει η Ευρωπαϊκή Ένωση, με την πρόταξη της ΟΝΕ έναντι των αναγκαιοτήτων της Οικονομικής Ενοποίησης.\nΗ de facto αποδοχή από τα σοσιαλδημοκρατικά\_σοσιαλιστικά κόμματα αυτής της κατάστασης, η μη έγκαιρη προβολή και διεκδίκηση ενός πειστικού εναλλακτικού δρόμου σε συνθήκες παγκοσμιοποίησης, δημιουργεί πολιτικό πρόβλημα, οδηγεί σε αποξένωση από τις κοινωνικές δυνάμεις που παραδοσιακά εκπροσωπούσε, σε αρνητικά εκλογικά αποτελέσματα, απειλεί με περιθωριοποίηση, τροφοδοτεί τις ψεύτικες «απλουστευτικές» λύσεις του εθνολαϊκισμού.\nΕίναι η ώρα των νέων πρωτοβουλιών.\nΜε ανοιχτά τα μέτωπα απέναντι στην συντήρηση, αλλά και απέναντι στην ακροδεξιά και τον λαϊκισμό, είναι ώρα μέσα από το PES να βρούμε τον νέο μας βηματισμό.\nΗ σοσιαλδημοκρατία χρειάζεται επειγόντως ένα νέο ρεαλιστικό αφήγημα που θα στηρίζεται στην συμμαχία των υγειών παραγωγικών δυνάμεων που μπορούν να δημιουργήσουν νέο πλούτο με τις κοινωνικές ομάδες που βίαια περιθωριοποιούνται.\nΗ συμμαχία αυτή αποκλείει τόσο μια επιστροφή στο παρελθόν όσο και μια αποκοπή από τις ρίζες της παράταξης. Η στροφή στο παρελθόν, στις λογικές του κρατισμού, στην υιοθέτηση των δήθεν εύκολων συνταγών του λαϊκισμού,με ένα λόγο που απευθύνεται σε εσωκομματικά ακροατήρια αλλά δεν ακουμπά δυναμικές κοινωνικές ομάδες , είναι και αδιέξοδη και αντιπαραγωγική. Το ίδιο και μια διολίσθηση προς ένα άμορφο κέντρο που ασχολείται μόνο με τα δυναμικά στρώματα της κοινωνίας και αδιαφορεί για μεγάλες κοινωνικές κατηγορίες που βίαια περιθωριοποιούνται.\nΗ σύγχρονη ευρωπαϊκή σοσιαλδημοκρατία πρέπει να διεκδικήσει μια Ευρωπαϊκή Ένωση οικονομικά και πολιτικά ισχυρή, με τις δικές της απαντήσεις στα προβλήματα που δημιουργεί η παγκοσμιοποίηση.\nΜε ολοκλήρωση της ΟΝΕ, ξεχωριστό προϋπολογισμό, πλήρη τραπεζική ένωση, αποτελεσματικό και δημοκρατικά νομιμοποιημένο σύστημα διακυβέρνησης.\nΜε ενεργές πολιτικές για την οικονομική ανάπτυξη, ένα μεγάλο πρόγραμμα επενδύσεων, που θα δημιουργούν απασχόληση, θα καταπολεμούν την ανεργία και την φτωχοποίηση.\nΜε τολμηρές προοδευτικές μεταρρυθμίσεις που ενισχύουν την ανταγωνιστικότητα των οικονομιών, εκσυγχρονίζουν τη δημόσια διοίκηση και τους θεσμούς, που συνεισφέρουν στην αναδιάρθρωση του παραγωγικού προτύπου που κατέρρευσε, αλλά ταυτόχρονα αντιμετωπίζουν και τις ανισότητες, οδηγούν στην προσφορά ποιοτικών δημόσιων αγαθών στους πολίτες.\nΜε βάρος στο κοινωνικό κράτος, στην προστασία και επανένταξη των ασθενέστερων ομάδων του πληθυσμού.\nΜε κοινές πολιτικές ασφάλειας και άμυνας, με θεσμικές αλλαγές, που θα ενισχύσουν την διαφάνεια, την λογοδοσία, την αξιοκρατία.\nΜε εμμονή στις Ανοιχτές κοινωνίες, με σεβασμό της διαφορετικότητας, με πλήρη κατοχύρωσή των ατομικών και δημοκρατικών δικαιωμάτων και ελευθεριών των πολιτών.\nΣτρατηγικός μας στόχος είναι η εμβάθυνση και ενοποίηση που οδηγεί στην δημοκρατική Πολιτική Ένωση ως ομοσπονδία εθνικών κρατών.\nΔ) Είμαστε Παράταξη Δημοκρατική:\nΕπιδιώκουμε σταθερά την οικοδόμηση ενός Αξιόπιστου, Διαφανούς Πολιτικού Συστήματος, το οποίο σέβεται και αναβαθμίζει τους θεσμούς και κατοχυρωμένες διαδικασίες λαϊκής συμμετοχής και κοινωνικού ελέγχου.\nΕνός Πολιτικού Συστήματος θωρακισμένου απέναντι στην αθέμιτη επιρροή του πολιτικού χρήματος, της διαπλοκής και των πελατειακών σχέσεων. Διαφάνεια για τους πάντες και παντού.\nΜε σεβασμό στην κατοχύρωση και διεύρυνση των ατομικών δικαιωμάτων και ελευθεριών των πολιτών.\nΜε κατοχύρωση της αξιοκρατίας και της ισοπολιτείας.\nΜε πλήρη αποδοχή της διαφορετικότητας και των δικαιωμάτων των μεταναστών.\nΜε υπεροχή της πολιτικής έναντι της οικονομίας.\nΕ) Είμαστε Παράταξη προοδευτική.\nΣτηρίζουμε την παραγωγή νέου Πλούτου στην χώρα, συνδέοντάς την άρρηκτα με την δίκαιη διανομή του. Για να υλοποιήσουμε τον στόχο της Κοινωνικής Δικαιοσύνης.\nΦέρνουμε στην πρώτη γραμμή την μάχη για την Ανάπτυξη, επενδύσεις, για καινοτομία, συνδέοντάς τις με την δημιουργία θέσεων εργασίας, δίνοντας ευκαιρίες για εξέλιξη, επιχειρηματικότητα, δημιουργία στην Νέα Γενιά.\nΑναλαμβάνουμε την πρωτοβουλία για ένα ΝΕΟ ΚΟΙΝΩΝΙΚΟ ΣΥΜΒΟΛΑΙΟ, σε μια Νέα Αρχή, με όλες τις υγιείς παραγωγικές δυνάμεις του τόπου .\nΣΤ) Είμαστε Παράταξη Μεταρρυθμιστική: Με τολμηρές αλλαγές και ανατροπές ώστε να καταστεί δυνατή η επίτευξη των παραπάνω στόχων μας.\nΜεταρρυθμίσεις που είναι υπέρ της πλειοψηφίας των πολιτών, που αφαιρούν προσόδους και προνόμια από μικρές αλλά ισχυρές κοινωνικές ομάδες που αξιοποίησαν την πρόσβαση τους στο πελατειακό σύστημα, που προωθούν την Ανάπτυξη, τις Επενδύσεις, τις Θέσεις Εργασίας, το Σύγχρονο και Αποτελεσματικό Κοινωνικό Κράτος, την ευελιξία και αποτελεσματικότητα της Δημόσιας Διοίκησης, την ενίσχυση της αποκέντρωσης και της Αυτοδιοίκησης.\nΜεταρρυθμίσεις που δεν είναι αυτοσκοπός ή «μόδα», αλλά έχουν πολιτικό και ιδεολογικό περιεχόμενο και την αποδοχή της Κοινωνίας γιατί τα οφέλη από αυτές βελτιώνουν τη θέση της πλειοψηφίας των πολιτών.\nΣΕ ΠΟΙΑ ΚΟΙΝΩΝΙΚΑ ΣΤΡΩΜΑΤΑ ΑΠΕΥΘΥΝΟΜΑΣΤΕ\nΜε τις πολιτικές μας πρωτοβουλίες στοχεύουμε στο να «συναντηθούμε», με όλους αυτούς που θέλουν να είναι συναγωνιστές στις προσπάθειές μας.\nΤα μεσαία στρώματα που υπέστησαν τις συνέπειες της κρίσης και σήμερα φτωχοποιούνται και ισοπεδώνονται από την πολιτική των ΣΥΡΙΖΑ/ΑΝΕΛ, με τους φόρους, την ανεργία, την περικοπή των συντάξεων, την απειλή των πλειστηριασμών.\nΑνθρώπους που νιώθουν απογοήτευση, οργή, φόβο και γύρισαν την πλάτη στην πολιτική τα τελευταία χρόνια επιλέγοντας την αδράνεια και την αποχή αλλά και αυτούς , που αναζητούν εναγωνία την ελπίδα.\nΟφείλουμε σ’ αυτούς να δώσουμε νέες ευκαιρίες και δυνατότητες να ξαναζωντανέψουν τα όνειρα και οι φιλοδοξίες τους για μια καλύτερη ζωή, και διάθεση συμμετοχής τους στην κοινή προσπάθεια. Όντας όμως εμείς σοφότεροι από τις εμπειρίες της κρίσης και αποφεύγοντας τα λάθη των αλόγιστων παροχών και των «εύκολων λύσεων» παλαιότερων περιόδων.\nΤους δημιουργικούς ανθρώπους, που δίνουν σκληρό αγώνα επιβίωσης.\nΤα κοινωνικά στρώματα που καινοτομούν για την δημιουργία της νέας Ελληνικής Οικονομίας.\nΤους νέους ανθρώπους που θέλουν να δουλέψουν και να εξελιχθούν, να επιχειρήσουν στην πατρίδα τους, με αξιοκρατία και μακριά από κρατικοδίαιτες λογικές. Που πιστεύουν σε μια χώρα ανταγωνιστική, ανοιχτών οριζόντων που προσφέρει την δυνατότητα δημιουργίας στους πολίτες της.\nΤους οικονομικά ασθενέστερους, που χρειάζονται την έμπρακτη κοινωνική αλληλεγγύη. Να δώσουμε ίσες ευκαιρίες σε όλους, και να πάρουμε μέτρα αντιμετώπισης της φτώχειας, που οδηγεί σε απόγνωση μεγάλο τμήμα του πληθυσμού. Μέτρα που θα αποτελούν το «μέρισμα της ανάπτυξης» για τους κοινωνικά αδύναμους και όχι το αποτέλεσμα της εξοντωτικής υπερφορολόγησης που υπονομεύει τη μετάβαση σε μια σταθερή αναπτυξιακή πορεία.\nΠάμε να συναντήσουμε τα εκατομμύρια των ΑΓΝΟΗΜΕΝΩΝ Ελλήνων, ιδιαίτερα από μια κυβέρνηση που μόνο της μέλημα είναι η παραμονή της, με κάθε τρόπο και με οποιοδήποτε κόστος για τους πολίτες, στην εξουσία.\nΗ μετάβαση στη νέα κομματική και πολιτική πραγματικότητα προϋποθέτει ένα ισχυρό, σύγχρονο και αναγεννημένο εγχείρημα, αναβαπτισμένο στη δημοκρατική δοκιμασία του συνεδρίου .\nΕίναι κρίσιμο συνεπώς να αντικρύσουμε συντεταγμένα ΟΛΟΙ ΜΑΖΙ το μέλλον.\nΣτην ΚΙΝΗΣΗ προς τα ΕΜΠΡΟΣ παίρνουμε μαζί μας αφενός τις παραδοσιακές κοινωνικές δυνάμεις που μας ακολουθούν δεκαετίες τώρα, αλλά ΣΥΜΜΑΧΟΥΜΕ ταυτόχρονα με τις Κοινωνικές δυνάμεις που συγκροτούν την σύγχρονη ελληνική κοινωνία.\nΣτόχος μας η συμφιλίωση της ελληνικής κοινωνίας.\nΜια πλατιά ΕΘΝΙΚΗ ΚΟΙΝΩΝΙΚΗ ΣΥΜΜΑΧΙΑ που οδηγεί στην εθνική επιβίωση και στην οικονομική ανάκαμψη.\nΣΤΟΧΟΣ ΜΑΣ: ΠΡΟΟΔΕΥΤΙΚΕΣ ΛΥΣΕΙΣ ΓΙΑ ΤΗΝ ΧΩΡΑ\nΑ) Οι πολιτικές μας πρωτοβουλίες πρέπει να στοχεύουν στην ανάδειξη και προώθηση των Προοδευτικών λύσεων για την χώρα.\nΌχι όμως με συνταγές του παρελθόντος. Αλλά με πραγματικές, σύγχρονες, πειστικές απαντήσεις για τα πρωτόγνωρα προβλήματα που αντιμετωπίζει η ελληνική, αλλά και οι άλλες ευρωπαϊκές κοινωνίες,\nΟφείλουμε σήμερα να προβάλλουμε τις δικές μας λύσεις για τις διευρυμένες ανισότητες και τα προβλήματα της περιθωριοποίησης ομάδων του πληθυσμού.\nΝα απευθυνθούμε ιδιαίτερα σε μια Κοινωνία κουρασμένη, απογοητευμένη, μετά από τόσα χρόνια κρίσης και θυσιών, που απαιτεί απλές, καθαρές και κατανοητές προτάσεις.\nΝα πείσουμε ότι υπάρχουν προοπτικές, ότι η Ελλάδα μπορεί να ελπίζει για ένα καλύτερο αύριο.\nΝα υπερασπίσουμε την ιδεολογική μας θέση για ΑΝΟΙΧΤΕΣ ΚΟΙΝΩΝΙΕΣ, με σεβασμό των δικαιωμάτων των πολιτών, με ανοιχτά τα μέτωπα απέναντι στον ρατσισμό, τις διακρίσεις, την ξενοφοβία. Τα «κλειστά σύνορα».\nΝα αναλάβουμε τολμηρές πρωτοβουλίες για τομές που θα αποκαταστήσουν την πίστη των πολιτών στους θεσμούς και στο πολιτικό σύστημα, κατοχυρώνοντας την διαφάνεια και την αξιοκρατία παντού.\nΒ) Πρώτο ζήτημα είναι η παραγωγή νέου πλούτου, αλλά άρρηκτα συνδεδεμένη με την δίκαιη κατανομή του και τη στήριξη όσων χτυπήθηκαν από την κρίση.\nΟι πολιτικές των δεκαετιών της ευμάρειας δεν αρκούν.\nΜε το «Σχέδιο Ελλάδα» δημιουργούμε την Ελλάδα της εξωστρέφειας, της δημιουργικότητας, της παραγωγής του πλούτου που θα φέρει τα παιδιά μας πίσω στον τόπο τους για να συνεισφέρουν με τις γνώσεις και την πείρα τους στην χάραξη μιας νέας πορείας για τη χώρα.\nΜε τολμηρές μεταρρυθμίσεις στο κράτος, στην Δικαιοσύνη, στο φορολογικό, στην λειτουργία της αγοράς, που ευνοούν κάθε υγιή επενδυτική πρωτοβουλία.\nΜε ουσιαστική στήριξη των μικρομεσαίων επιχειρήσεων και των ελεύθερων επαγγελματιών, ώστε να ανταπεξέλθουν θετικά στις νέες ανταγωνιστικές συνθήκες.\nΓ) Πρωταρχική μας μέριμνα οι επιλεγμένες, ουσιαστικές παρεμβάσεις για την στήριξη του πολίτη και της Ελληνικής Οικογένειας.\nΜε μεταρρυθμίσεις αι τομές που διασφαλίζουν την ισότιμη πρόσβαση όλων, σε ποιοτικά Δημόσια αγαθά, στην Υγεία, την Παιδεία, και αξιοπρεπείς συντάξεις από την κοινωνική Ασφάλιση.\nΜε την ισχυροποίηση των συλλογικών διαπραγματεύσεων και την διασφάλιση των δικαιωμάτων των εργαζόμενων.\nΜε προστασία της Α’ κατοικίας των μικρών και μεσαίων δανειοληπτών (που δεν εξυπηρετούν τα χρέη τους από πραγματική αδυναμία), από τους πλειστηριασμούς.\nΜε την έμπρακτη Κοινωνική Αλληλεγγύη προς αυτούς που έχουν την μεγαλύτερη ανάγκη (Εγγυημένο Κοινωνικό Εισόδημα, ενσωμάτωση της διάστασης της Αναπηρίας σε όλες τις πολιτικές, προστασία της Οικογένειας).\nΜε γενναίες πολιτικές για την στήριξη των νέων ανθρώπων και των νέων ζευγαριών (Βρεφονηπιακοί, Κέντρα Δημιουργικής Απασχόλησης Παιδιών, απαλλαγή από εισφορές στην ασφάλιση , για την έναρξη επαγγελματικής προσπάθειας των νέων , επιδοτήσεις για εργασία στον ιδιωτικό τομέα, κατάρτιση και εργασιακή εμπειρία).\nΔ) Οι θεσμικές αλλαγές που προωθούμε συνδέονται με:\nΤην προετοιμασία για μια ουσιαστική διαδικασία Αναθεώρησης του Συντάγματος στην Βουλή! Διαδικασία που θα αναβαθμίζει το πολιτικό σύστημα και θα ενισχύει τους θεσμούς και τα δικαιώματα των πολιτών.\nΤην αποκατάσταση της αξιοπιστίας του πολιτικού συστήματος σε θέματα Ποινικής ευθύνης Υπουργών, ασυλίας βουλευτών, ανώτατου ορίου θητειών για συνεχόμενη βουλευτική θητεία, χρηματοδότησης πολιτικών κομμάτων.\nΤην υπεράσπιση και ενίσχυση της ανεξαρτησίας της Δικαιοσύνης από τις επιχειρούμενες Κυβερνητικές παρεμβάσεις (με αλλαγή του τρόπου επιλογής της ηγεσίας της)\nΤην ενίσχυση της δικαιοδοσίας και της απρόσκοπτης λειτουργίας των Ανεξάρτητων Αρχών (και ειδικά του ΕΣΡ)\nΤην επαναφορά των προτάσεών μας για αλλαγές που ενισχύουν την διαφάνεια στο πολιτικό μας σύστημα (πχ σπάσιμο μεγάλων περιφερειών).\nΤις μεγάλες ανατροπές στο κράτος, που συνδέονται με διαφάνεια, αξιοκρατία, αξιολόγηση και λογοδοσία σε όλο τον Δημόσιο Τομέα, με επιλογή των Γενικών Γραμματέων ΚΑΙ Διοικητών μέσα από ανοιχτές διαφανείς διαδικασίες. Με πλήρη αποκομματικοποίηση του κράτους και καταπολέμηση των πελατειακών δικτύων.\nΕ) Ενισχύουμε όλες τις πολιτικές που αποβλέπουν στην εξάλειψη των διακρίσεων, στην αντιμετώπιση του ρατσισμού και της ξενοφοβίας, στην υπεράσπιση των δικαιωμάτων και ελευθεριών των πολιτών.\nΕκφράζουμε έμπρακτα την αλληλεγγύη μας προς τους πρόσφυγες-μετανάστες διεκδικώντας παράλληλα μια ουσιαστική, κοινή μεταναστευτική πολιτική στην Ευρωπαϊκή Ένωση στην βάση των αρχών της αλληλεγγύης και της ίσης κατανομής των βαρών.\nΤΟ ΤΡΙΠΤΥΧΟ ΤΗΣ ΠΟΛΙΤΙΚΗΣ ΜΑΣ: ΑΝΑΠΤΥΞΗ ΑΠΑΣΧΟΛΗΣΗ, ΑΛΛΗΛΕΓΓΥΗ\nΣτόχος μας είναι να δημιουργήσουμε μαζί με τις υγιείς παραγωγικές δυνάμεις του τόπου και τα Κοινωνικά Κινήματα την Εθνική Αναπτυξιακή και Κοινωνική Συμμαχία, που θα δώσει την δυνατότητα να κάνουμε πράξη τους στόχους μας.\nΜε μια νέα σχέση κράτους – κοινωνίας – αγοράς, δημιουργική, διάφανη, που στηρίζεται στην προσπάθεια, με τομές, με διαφανείς κοινωνικές μεταρρυθμίσεις που σέβονται τα δικαιώματα των μελλοντικών γενεών, με ΟΡΑΜΑ και ΣΧΕΔΙΟ για το μέλλον.\nΜια σχέση όπου το «Κράτος» θα επιτελεί τον επιτελικό του ρόλο για την Ανάπτυξη, θα είναι φιλικό στον πολίτη, θα διευκολύνει την επιχειρηματικότητα και την πραγματοποίηση επενδύσεων, αλλά και θα ελέγχει την εφαρμογή των νόμων, θα ρυθμίζει με ανεξάρτητες αρχές την λειτουργία των αγορών, θα μεριμνά για τα έσοδα, θα εγγυάται με συγκεκριμένες πολιτικές την αναδιανομή του παραγόμενου πλούτου.\nΚΥΒΕΡΝΗΣΗ ΣΥΡΙΖΑ – ΑΝΕΛ: ANIKANOI KAI ΕΠΙΚΙΝΔΥΝΟΙ ΓΙΑ ΤΟΝ ΤΟΠΟ\nΑ) Είναι μια Κυβέρνηση αδύναμη και ανίκανη κάτω από το βάρος των ιδεοληπτικών της προσεγγίσεων να διαπραγματευθεί, να διασφαλίσει την έξοδο από την κρίση, να οδηγήσει σε σταθερή Ανάπτυξη. Χωρίς σχέδιο για την χώρα, αλλά με μόνο στόχο την παράταση της παραμονής τους στην εξουσία.\nΟδήγησε την χώρα σε καταστροφικές επιλογές και διαδοχικά πρώτα στο 3ο Μνημόνιο και τώρα ουσιαστικά στο 4ο Μνημόνιο, επιβάλλοντας νέα επώδυνα μέτρα λιτότητας ύψους συνολικά 14 δις ευρώ.\nΕγκλωβίζει παράλληλα την χώρα σε στόχους για δυσβάστακτα πρωτογενή πλεονάσματα για πολλά χρόνια πάνω και από αυτά που απαιτεί το πλαίσιο δημοσιονομικής πολιτικής χωρών της ευρζωζώνης, αλυσοδένοντας την με το απαράδεκτο δίλημμα «Grexit ή διαρκής λιτότητα» (με «Εποπτεία» – Μνημόνιο διαρκείας).\nΕίναι ενέργειες που οδηγούν στην εξόντωση των νοικοκυριών και στην απειλή κοινωνικών εκρήξεων με απρόβλεπτες συνέπειες για το ορατό μέλλον.\nΦτωχοποιούν τους εργαζόμενους, τους συνταξιούχους, τους αγρότες, τους μικρομεσαίους, τους επαγγελματίες, και ταυτόχρονα «τάζουν», αναδιανομή της φτώχειας και της μιζέριας.\nΔεν παραγνωρίζουμε τα προβλήματα που δημιουργούν οι απαιτήσεις των ακραίων συντηρητικών κύκλων της Ευρώπης και του ΔΝΤ.\nΓι’ αυτό και αναλάβαμε πολλές πρωτοβουλίες προς τους Ευρωπαίους σοσιαλιστές ηγέτες για να βοηθήσουμε την χώρα μας στις κρίσιμες ώρες.\nΔυστυχώς η Κυβέρνηση δεν στάθηκε ικανή να τις αξιοποιήσει, να δημιουργήσει ένα ευρύ «μέτωπο» συμμαχιών , για την απόκρουση της εξοντωτικής για τον λαό μας πολιτικής της «διαρκούς λιτότητας» του κ. Σόιμπλε και των εταίρων του.\nΑντίθετα με μια αλλοπρόσαλλη και αδιέξοδη διαπραγματευτική τακτική, δημιουργεί η ίδια ζήτημα αξιοπιστίας εις βάρος της χώρας μας.\nΣτο εσωτερικό της χώρας η Κυβέρνηση των ΣΥΡΙΖΑ/ΑΝΕΛ υπονομεύει τους δημοκρατικούς θεσμούς και τις ανεξάρτητες αρχές, στηρίζεται στις πελατειακές σχέσεις, διχάζει συνειδητά τους Έλληνες, διέπεται απόλυτα από καθεστωτικές αντιλήψεις, κτίζει μεθοδικά την Διαπλοκή της πολιτικής εξουσίας με οικονομικά συμφέροντα και ελεγχόμενα μέσα ενημέρωσης.\nΕίναι μια Κυβέρνηση που με τις επιλογές της προξενεί ανεπανόρθωτες βλάβες στον τόπο και υπονομεύει τις προοπτικές των πολιτών και ιδιαίτερα της νεότερης γενιάς.\nΒ) Ο ΣΥΡΙΖΑ έτσι όπως διαμορφώθηκε και κυρίως όπως Κυβέρνησε, δεν έχει καμία σχέση με τον χώρο της σοσιαλδημοκρατίας και της κεντροαριστεράς.\nΠρόκειται για ένα πολιτικό χώρο με κυρίαρχα τα χαρακτηριστικά του λαϊκισμού, του νεοαριστερισμού και με εγγενείς τάσεις καθεστωτισμού και αυταρχισμού.\nΓι’ αυτό και η ηγεσία του ΣΥΡΙΖΑ πρέπει να ηττηθεί στρατηγικά.\nΓια να συντριβεί μαζί της ο λαϊκισμός, η δημαγωγία, η μισαλλοδοξία.\nΤο έχουμε τονίζει, το επαναλαμβάνουμε και πάλι. Συνένοχοι στα αδιέξοδα που δημιουργούν για την χώρα δεν θα γίνουμε. Καμία συνεργασία μαζί τους που δεν εντάσσεται αυστηρά στο πλαίσιο της Εθνικής Συνεννόησης όλων των φιλοευρωπαϊκών δυνάμεων, δεν μας αφορά.\nΓιατί εμείς εκφράζουμε τις δυνάμεις της κεντροαριστεράς και διεκδικούμε την πολιτική ηγεμονία αυτού του ευρύτερου προοδευτικού χώρου, που παροδικά και συγκυριακά επιχείρησε να ιδιοποιηθεί ο ΣΥΡΙΖΑ.\nΔιατηρούμε πάντα και ενισχύουμε τους δεσμούς μας με τον κόσμο της αριστεράς, τους απλούς πολίτες που πιστεύουν στην ανάγκη προοδευτικών λύσεων για την χώρα.\nΛΥΣΗ ΔΕΝ ΕΙΝΑΙ Η ΔΕΞΙΑ ΠΑΛΙΝΟΡΘΩΣΗ\nΑ) Λύση όμως δεν αποτελεί η συντηρητική παλινόρθωση, η ηγεμονία της Δεξιάς με ή χωρίς «συμπλήρωμα».\nΟι προσκλήσεις για «μέτωπα» με την ΝΔ δεν μας αφορούν.\nΗ σύμπλευση εξάλλου με την ΝΔ είναι πλέον κατανοητό ότι αποτελεί την καλύτερη πολιτική «χορηγία», προς τον ΣΥΡΙΖΑ και την μελλοντική συντήρησή του.\nΒ) Η ΝΔ παραμένει προσκολλημένη στην καταστροφική πολιτική της περιόδου Καραμανλή 2004-2009. Αρνείται να αναλάβει τις ευθύνες της για τις πολιτικές που οδήγησαν στην κρίση και στα Μνημόνια.\nΠολλά στελέχη της είναι προσκολλημένα στις παραδοσιακές λογικές του κρατισμού και των πελατειακών σχέσεων, όπως και σε ακραία συντηρητικές αξιακά αντιλήψεις για τα θεμελιώδη δικαιώματα, τα δικαιώματα των γυναικών, τα δικαιώματα των μειονοτήτων, την συγκρότηση του κράτους δικαίου.\nΑρνείται επίσης να αναλάβει τις ευθύνες της για την αλόγιστη και εθνικά επιζήμια στάση της, όταν σήκωνε και τις δικές της δήθεν αντιμνημονιακές σημαίες στις πλατείες και στα Ζάππεια. Αυτή εκπαίδευσε την κοινωνία στην αντιμνημονιακή λογική και θεμελίωσε το δρόμο της πολιτικής νομιμοποίησης των αντιμνημονιακών αντιλήψεων του ΣΥΡΙΖΑ και των ΑΝΕΛ.\nΟ κ. Μητσοτάκης διακηρύσσει την αναγκαιότητα των μεταρρυθμίσεων, αλλά καμία συγκεκριμένη πρόταση για το περιεχόμενό τους δεν έχει καταθέσει. Δυσκολεύεται όμως να επικροτήσει και να στηρίξει θεσμικές αλλαγές όπως η δημιουργία της Ανεξάρτητης ΕΛΣΤΑΤ και ζητάει άλλοθι στις αποφάσεις της Δικαιοσύνης.\nΑποφεύγει επίσης να παρουσιάσει τις θέσεις του για το μέλλον του Ε.Σ.Υ. και της κοινωνικής πρόνοιας στην Ελλάδα.\nΓ) Ακόμη και στα μείζονα αρνητικά θέματα που συνδέονται με την αξιολόγηση των «προγραμμάτων», και την αναδιάρθρωση του δημόσιου χρέους, η ΝΔ δείχνει μια ιδιαίτερα αμφίθυμη στάση, αποδεχόμενη ουσιαστικά την εφαρμογή των όσων υπογράφει ο κ. Τσίπρας.\nΠροφανώς αποφεύγει την αντιπαράθεση με τους ακραία συντηρητικούς κύκλους της Ευρώπης που τα προωθούν, κύκλους που ανήκουν όμως στην δική της πολιτική οικογένεια.\nΔ) Το έλλειμμα πολιτικής της ΝΔ τους οδηγεί σήμερα να προσπαθούν επικοινωνιακά να παίξουν ακόμη και με την λέξη «Αλλαγή».\nΗ αλλαγή ως προοδευτικό κίνημα και ως πολιτική, όμως δεν πλαστογραφείται και δεν αντιγράφεται.\nΜαταιοπονούν όσοι το επιχειρούν.\nΕΘΝΙΚΗ ΓΡΑΜΜΗ-ΕΘΝΙΚΗ ΣΥΝΕΝΝΟΗΣΗ\nΑ) Η χώρα χρειάζεται πριν από όλα μια δημιουργική αλλαγή στην πολιτική.\nΈχει πληρώσει ακριβά εμμονές και φιλοδοξίες που μας κρατούν στο χθες.\nΝα γίνει το «να φύγουν αυτοί και ας έρθει όποιος είναι», χωρίς ριζική αλλαγή των συσχετισμών, ουσιαστικά οδηγεί σε νέους αδιέξοδους μονόδρομους.\nΚαι όποιος βλέπει μόνο την ανάγκη να φύγει ο ΣΥΡΙΖΑ και αδιαφορεί για τα υπόλοιπα, ουσιαστικά λέει στον κόσμο να ψηφίσει ΝΔ.\nΣτρατηγική ήττα του ΣΥΡΙΖΑ, και της λογικής που εκφράζει, χωρίς καθοριστική ενίσχυση της Δημοκρατικής Συμπαράταξης, απλά δεν μπορεί να υπάρξει.\n………………. . ……………..\nΒ) Ο τόπος πρέπει επί τέλους να βγει από την κρίση.\nΤο στρατηγικό μας δίλημμα παραμένει σταθερά το «πρόοδος-συντήρηση».\nΟΜΩΣ ΣΗΜΕΡΑ ΤΟ ΚΥΡΙΑΡΧΟ ΔΙΛΗΜΜΑ ΕΙΝΑΙ «ΕΘΝΙΚΗ ΣΥΝΕΝΝΟΗΣΗ Η ΕΘΝΙΚΗ ΚΑΤΑΣΤΡΟΦΗ».\nΓι’ αυτό απαιτείται η Εθνική Συνεννόηση και η συμφωνία όλων των φιλοευρωπαϊκών κομμάτων, σε μια Εθνική Γραμμή με ένα πρόγραμμα οικονομικής και κοινωνικής ανασυγκρότησης και με χρονικό ορίζοντα την έξοδο από την κρίση και τα Μνημόνια.\nΜια κυβέρνηση ευρείας στήριξης που θα μπορεί να διαπραγματευθεί αξιόπιστα με τους εταίρους μας.\nΤην παραγωγική ανασυγκρότηση της οικονομίας\nΤην αναδιάρθρωση του Δημόσιου χρέους και την μείωση των στόχων για τα υψηλά πρωτογενή πλεονάσματα, ώστε να ενισχυθεί η αναπτυξιακή πορεία της χώρας.\nΤην αναδιάρθρωση του Ιδιωτικού χρέους. Για να διαμορφωθούν οι προϋποθέσεις για μια δεύτερη ευκαιρία για τα νοικοκυριά, τους ελεύθερους επαγγελματίες και τις υγιείς και ανταγωνιστικές επιχειρήσεις.\nΚαι που θα μπορέσει να διασφαλίσει :\nτην οριστική έξοδο από την κρίση, μνημόνια και εποπτεία,\nτην προώθηση της ανάπτυξης, απασχόλησης, κοινωνικής συνοχής και δικαιοσύνης με την καταπολέμηση ανισοτήτων, φτώχειας, περιθωριοποίησης\nτη δημιουργία προοπτικών και συγκεκριμένων ευκαιριών για τη νέα γενιά\nτην αποκατάσταση της πολιτικής και δημοκρατικής κανονικότητας, της ανοιχτής κοινωνίας\nτην επιστροφή στην Ευρωπαϊκή κανονικότητα, με την Ελλάδα στον πυρήνα της Ένωσης ως ισότιμο, ισχυρό, κανονικό κράτος μέλος.\nΑλλιώς ελλοχεύει ο κίνδυνος του «φαύλου κύκλου» αναπαραγωγής της κρίσης, θα επαναφέρει τη συζήτηση το θέμα του Grexit και μπορεί να οδηγήσει σε επικίνδυνα αδιέξοδα.\nΓ) Είναι φανερό ότι ΝΔ και ΣΥΡΙΖΑ δεν επιθυμούν την Εθνική Συνεννόηση. Επομένως για να γίνει πράξη χρειάζονται υπερβάσεις που είτε θα τις τολμήσουν τα πολιτικά κόμματα, είτε θα τις επιβάλλει ο λαός στην επόμενη εκλογική αναμέτρηση.\nΓια τους λόγους αυτούς διεκδικούμε επιτακτικά την ΑΛΛΑΓΗ των Κοινωνικών και Πολιτικών Συσχετισμών, με την καθοριστική ενίσχυση της Δημοκρατικής Συμπαράταξης.\nΑλλαγή συσχετισμών που θα δυναμώσει το αίτημα για την Εθνική Συνεννόηση, ως εθνική ανάγκη και κοινωνική απαίτηση, και θα αναγκάσει το υπόλοιπο πολιτικό σύστημα να ανταποκριθεί.\nΜε την Δημοκρατική Συμπαράταξη στην πρώτη γραμμή των εξελίξεων.\nΜε την ακύρωση κάθε λογικής «αυτοδυναμίας».\nΚαι ταυτόχρονα με ακύρωση κάθε λογικής λαϊκίστικης και εκ του «ασφαλούς αντιπολίτευσης», στην προοπτική «μελλοντικής εξουσίας».\nΔ) Η Εθνική Συνεννόηση στηρίζεται στην υιοθέτηση της Εθνικής Γραμμής για την ανάπτυξη και την έξοδο από την κρίση.\nΤο περιεχόμενο αυτής της Εθνικής Γραμμής πρέπει όμως να καθορισθεί από μια πρόταση Προγραμματικής Συμφωνίας, με προοδευτικό πρόσημο, το περιεχόμενο της οποίας θα πρέπει να αποτελέσει την βάση για την νέα προσπάθεια της χώρας.\nΗ Δημοκρατική Συμπαράταξη θα καταθέσει πριν τις εκλογές την σχετική πρότασή της.\nΕ) Προϋπόθεση για την επιτυχία αυτού του στόχου είναι ο διακριτός ρόλος, η δική μας πολιτική «ταυτότητα», ο αυτόνομος λόγος μας για τα μεγάλα προβλήματα της χώρας και των πολιτών.\nΑυτός που κυβερνά -και μάλιστα αρνητικά- είναι λογικό να δέχεται πολύ μεγαλύτερη κριτική από αυτόν που αντιπολιτεύεται και μόνο διατυπώνει τις δικές του θέσεις.\nΓΙΑ ΜΙΑ ΙΣΧΥΡΗ ΔΗΜΟΚΡΑΤΙΚΗ ΠΡΟΟΔΕΥΤΙΚΗ ΠΑΡΑΤΑΞΗ\nΑ) Στόχος μας είναι να αναδειχθεί η ΔΗΣΥ πολιτικά κυρίαρχη και ιδεολογικά ηγεμονική δύναμη του ενός από τους δύο κύριους πόλους του πολιτικού συστήματος, του προοδευτικού πόλου.\nΑπαραίτητη προϋπόθεση όπως τους τονίσαμε ήδη, είναι η ήττα του ΣΥΡΙΖΑ που συγκυριακά και προσωρινά εξέφρασε ένα τμήμα των πολιτών της δημοκρατικής παράταξης και το εγκλώβισε στις αδιέξοδες πολιτικές του.\nΗ αντίθεσή μας με την δεξιά παραμένει κυρίαρχη και έχει στρατηγικό χαρακτήρα .\nΗ καθοριστική ενίσχυση της ΔΗΣΥ δεν μπορεί να γίνει σε συνθήκες πολιτικής σύγκλισης με τον στρατηγικό μας αντίπαλο, την δεξιά.\nΒ) Η Δημοκρατική Συμπαράταξη αναδεικνύεται καθημερινά ως ο ισχυρός προοδευτικός πόλος, στο πολιτικό μας σύστημα.\nΘέλουμε βέβαια να συναντηθούμε με όλους αυτούς που επιθυμούν να είναι συναγωνιστές στις προσπάθειές μας.\nΜε όλο τον προοδευτικό κόσμο, και με αυτούς που χτυπημένοι και απογοητευμένοι από τις βαριές συνέπειες της κρίσης απείχαν συνειδητά στις εκλογές, ακόμη και με αυτούς που εγκλωβίστηκαν στον ΣΥΡΙΖΑ, δίνοντας πίστη και χρόνο στις δήθεν αριστερές μεγαλοστομίες για μονομερή διαγραφή χρέους κατάργηση των μνημονίων ή ακόμη και σεισάχθεια του ιδιωτικού χρέους.\nΤον κόσμο που ξυπνάει από έναν εφιάλτη και επαναπροσδιορίζει την στάση του.\nΕμείς σε όλους αυτούς έχουμε σταθερά απλωμένο το χέρι μας. Νοιαζόμαστε για τις αγωνίες τους, δουλεύουμε για τις θετικές απαντήσεις στα προβλήματά τους.\nΓ) Στόχος μας είναι να εκφράσουμε μια μεγάλη ΕΘΝΙΚΗ, ΚΟΙΝΩΝΙΚΗ ΣΥΜΦΩΝΙΑ\nΤο συνέδριό μας είναι ένα μεγάλο βήμα σε αυτή την κατεύθυνση.\nΈνα Συνέδριο μαζικό, ποιοτικό, ανοιχτό, Δημοκρατικό.\nΈνα Συνέδριο της Κοινωνίας. Με το 50% των συνέδρων μας να είναι αιρετοί άνθρωποι της αυτοδιοίκησης, των Συνδικάτων, των Επιστημονικών και Επαγγελματικών Σωματείων, των Επιμελητηρίων, της Νέας Γενιάς.\nΔιαμορφώνουμε το νέο μαζί με την Ελληνική Κοινωνία.\nΔ) Το Συνέδριό μας θα θέσει σταθερές βάσεις για το Ιδρυτικό Συνέδριο του νέου, ενιαίου φορέα της Δημοκρατικής Προοδευτικής Παράταξης.\nΕίναι το αποφασιστικό σκαλοπάτι για να συνεχίσουμε την ανοδική μας πορεία προς τον τελικό στόχο που από την πρώτη στιγμή ήταν ο ενιαίος φορέας.\nΕίναι ώρα όμως στο Συνέδριο να συζητήσουμε και να πάρουμε συγκεκριμένες αποφάσεις για την μετεξέλιξή μας.\nΥπενθυμίζουμε ότι από τον Γενάρη του 2016 η Φώφη Γεννηματά πήρε την πρωτοβουλία να προτείνει προς το Ποτάμι, αλλά και προς όλους τους φορείς και τα πρόσωπα της Κεντροαριστεράς, μια συγκεκριμένη διαδικασία δημιουργίας της νέας μεγάλης παράταξης της κεντροαριστεράς που περιλάμβανε:\nΤην συγκρότηση ενιαίου πολιτικού πλαισίου, μέσα από την λειτουργία της Επιτροπής Διαλόγου.\nΤην εκλογή επικεφαλής από την κοινωνική βάση,\nΤην δημιουργία Οργανωτικής Επιτροπής Συνεδρίου και Μητρώου του Νέου φορέα.\nΤην διεξαγωγή Συνεδρίου του νέου ενιαίου φορέα της Δημοκρατικής Προοδευτικής Παράταξης.\nΜε σεβασμό της Οργανωτικής Αυτονομίας των κομμάτων και των φορέων που θα συμμετείχαν στο εγχείρημα.\nΔυστυχώς και παρότι το πέρασμα της Επιτροπής Διαλόγου μας βρήκε όλους σύμφωνους, δεν προχωρήσαμε στα επόμενα βήματα για λόγους που είναι γνωστοί, έχουν καταγραφεί και δεν χρειάζεται τώρα να επαναφέρουμε.\nΕ) Είναι ώρα όμως με βαθιά πίστη στον στόχο μας, να συνεχίσουμε με την προσπάθεια.\nΠροτείνουμε να αποφασίσει το Συνέδριο μας διαδικασίες και τα βήματα για την ολοκλήρωση του στόχου, για τον νέο, ενιαίο φορέα της Παράταξης.\nΖητούμε από τα Πολιτικά Κόμματα και τους φορείς που μετέχουν στην Δημοκρατική Συμπαράταξη, αλλά και από τους άλλους φορείς του κεντροαριστερού χώρου που έχουν τον ίδιο στόχο, να πάρουν μέσα στους επόμενους μήνες την απόφασή τους για την μορφή του νέου φορέα.\nΝα αποφασίσουν για το ποια είναι η επιλογή μεταξύ:\nΆμεσης δημιουργίας ενός νέου, ενιαίου Φορέα, με εκλεγμένα όργανα, με τάσεις, χωρίς κόμματα-συνιστώσες, με ταυτόχρονη παύση λειτουργίας των κομμάτων.\nΔημιουργίας ενός νέου, ενιαίου πολυκομματικού φορέα με εκλεγμένα όργανα, και συνέχιση της λειτουργίας των κομμάτων και κινήσεων για το αναγκαίο μεταβατικό διάστημα.\nΕπισημαίνουμε ότι μια τέτοια απόφαση που αφορά την ίδια την ύπαρξη των πολιτικών κομμάτων που θέλουν να συμμετέχουν στο εγχείρημα, μπορεί να ληφθεί μόνο μέσα από τις δικές τους δημοκρατικές διαδικασίες.\nΣε κάθε περίπτωση και αμέσως μετά την απόφαση των κομμάτων και φορέων (και με βάση πλέον μια συλλογική απόφαση), προχωρούμε σε ένα ΟΔΙΚΟ ΧΑΡΤΗ για τον νέο φορέα που περιλαμβάνει τα εξής βήματα .\nΠρώτον: Το πλαίσιο της Επιτροπής Θέσεων και Διαλόγου για την Κεντροαριστερά (με Ποτάμι και Δίκτυο), καθώς και οι προγραμματικές και πολιτικές αποφάσεις του Συνεδρίου της Δημοκρατικής Συμπαράταξης προσφέρουν την ισχυρή προγραμματική βάση συνεννόησης και συναντίληψης για τη δημιουργία του ενιαίου φορέα.\nΔεύτερον: Εκλογή επικεφαλής από την Κοινωνική βάση της παράταξης, μέσα από ανοιχτές και διαφανείς διαδικασίες..\nΘα προηγηθούν θεσμικές διαδικασίες με παρουσίαση των θέσεων των υποψηφίων επικεφαλής.\nΤρίτον: Δημιουργία Μητρώου του νέου φορέα με βάση τους πολίτες που προσήλθαν στην ψηφοφορία και όλους όσους το επιθυμούν.\nΤέταρτον: Δημιουργία οργανωτικής Επιτροπής για το Ιδρυτικό Συνέδριο του νέου Φορέα, με αντιπροσώπευση όλων των κομμάτων /φορέων.\nΠέμπτον: Εκλογή Συνέδρων με βάση το νέο Μητρώο με διαφανείς διαδικασίες.\nΈκτον: Ιδρυτικό Συνέδριο της νέας παράταξης, και εκλογή των κεντρικών οργάνων της.\nΤο χρονοδιάγραμμα στην τελική του μορφή θα καθορισθεί με την ως άνω συνεργασία.\nΣε κάθε περίπτωση –και με την επιφύλαξη των πολιτικών εξελίξεων θα πρέπει να ολοκληρωθεί το συντομότερο δυνατό.\nΣΤ) Είναι σαφές πως η πρόταση αυτή δεν απευθύνεται μόνο στα κόμματα και τους φορείς που μετέχουν στην Δημοκρατική Συμπαράταξη.\nΑπευθύνεται στο σύνολο του χώρου, προς όλα τα πολιτικά κόμματα, τους φορείς και τα στελέχη που αυτοπροσδιορίζονται ως κεντροαριστεροί, σοσιαλιστές, σοσιαλδημοκράτες, κεντρώοι προοδευτικοί μεταρρυθμιστές, οικολόγοι.\nΑπευθυνόμαστε σε όλους και όλες που θέλουν να συμβάλλον στην κοινή υπόθεση.\nΤΩΡΑ ΕΙΝΑΙ Η ΩΡΑ ΓΙΑ ΝΑ ΕΝΩΣΟΥΜΕ ΤΙΣ ΔΥΝΑΜΕΙΣ ΜΑΣ.\nΉρθε η ώρα για απλές και καθαρές λύσεις.\nΌλοι θα κριθούμε από τους πολίτες για την στάση μας.\nΠεριθώρια για διαστρέβλωση, παιγνίδια με τις λέξεις και πλαστά διλλήματα δεν υπάρχουν πια.\nΕΙΝΑΙ Η ΩΡΑ ΓΙΑ ΗΝ ΝΕΑ ΜΕΓΑΛΗ ΠΑΡΑΤΑΞΗ ΤΗΣ ΚΕΝΤΡΟΑΡΙΣΤΕΡΑΣ\nΘΕΤΟΥΜΕ ΤΙΣ ΒΑΣΕΙΣ ΓΙΑ ΤΗΝ ΠΡΟΟΔΕΥΤΙΚΗ ΔΙΑΚΥΒΕΡΝΗΣΗ ΤΗΣ ΧΩΡΑΣ.